qundao/data-zh-poetry huggingface dataset:
孫賁知衢州去疑冢以其所得雙石作堂乞詩
作者：張舜民
朝代：宋

芝蘭雖好忌當門，何況庭前惡土墩。
畚鍤才興雙劍出，狐狸盡去老松蹲。
百年守冢真堪笑，一日開軒亦可尊。
安得擲從天外去，成都石筍至今存。
客有示余王逢原詩編者因成短韵逢原廣陵人死年二十八歲
作者：張舜民
朝代：宋

古人深恨不同時，雖得同時不識之。
獨把遺編想風質，皇天何負十年期。
宣赦
作者：張舜民
朝代：宋

擊鼓填街道，傳聲過水濱。
國嚴三歲祀，恩洗萬方春。
舟檝隨南斗，衣冠拱北辰。
嶺南并嶺北，多少望歸人。
宴橋上
作者：張舜民
朝代：宋

橋上置杯盤，可容十客坐。
遊人撐小艇，却從橋下過。
宿盧巌寺
作者：張舜民
朝代：宋

先生事業老空谷，弟子幾多作絳紗。
鶴板當年來上國，碧巌今日屬僧家。
松風生籟延虛室，瀑水噴珠綴鮮花。
我有故山歸未得，年年魂夢繞天涯。
寄陸彥回同年
作者：張舜民
朝代：宋

忍從多難生華髮，枉被高談敝黑貂。
策馬又從關塞去，空將回首戀中條。
山果
作者：張舜民
朝代：宋

煮酒堆山果，新茶下粉團。
似梅嫌足核，如蜜少加酸。
公子傾金彈，行人漏蠟丸。
吾鄉元不識，歸日畫圖看。
山藥
作者：張舜民
朝代：宋

人無本則憂，物以地爲貴。
如何山芋輩，天下稱宋衛。
山陽二首·其一
作者：張舜民
朝代：宋

山陽水陸衝，樂餌人所赴。
寂寞先生門，車輪不少駐。
賢哉彼二公，綽有尚賢風。
恨不生羽翼，嘯歌樽酒中。
山陽二首·其二
作者：張舜民
朝代：宋

古人急於仕，每擇分所安。
願爲趙魏老，不作滕薛官。
今人不量力，臨老當繁難。
少見詠淇澳，甚多歌伐檀。
嶽麓寺·其一
作者：張舜民
朝代：宋

初投旱海戈，忽整瀟湘枻。
彭蠡鏡中行，洞庭天外倚。
嶽麓寺·其二
作者：張舜民
朝代：宋

携杖溪邊聽，抱琴臺上坐。
我喜見江山，江山愁見我。
巌花
作者：張舜民
朝代：宋

託根何太遠，得地亦相宜。
土石生爲偶，紅香想自知。
風英將片片，雨實漸離離。
戍客思攀折，無何歷處危。
庚辰歲仲夏沖照處士王筌子真自渭上游三茅是時業趨召京師分袂於永城聊寫長言同浼行色
作者：張舜民
朝代：宋

君爲天下都散漢，我是人間大丈夫。
君往茅山住巌嶺，我乘汴水入京都。
翩翩雲鶴驚飆馭，汩汩塵埃滿客裾。
祇看此行皆可見，不須開口說賢愚。
度秦嶺
作者：張舜民
朝代：宋

狗日去中山，春盡抵馮翊。
閏晦適石城，發軫蒙再謫。
有姪佐晉陰，所幸在肘腋。
兒女本天愛，未免各分北。
同行五六口，出關已登陟。
捨去兩京道，右手入大谷。
入谷路崎嶇，少前屢顛躓。
秦嶺生所聞，今日乃相識。
一舍躡其跌，兩舍跨其脊。
東井聞水聲，南箕觀簸析。
西歷華山小，北瞰黄河赤。
大荔信毫末，中條真拳石。
終夜聽猿啼，白晝履虎跡。
俯仰天地間，浩然爲一色。
是時甫中元，寒凍地欲坼。
婢僕急榆火，腹背互熏炙。
輾轉竟號呼，良久各蘇息。
其南差濔迤，稍降已溫液。
及至洛水濱，揮汗復疇昔。
乃知高卑殊，能使氣令易。
商於固善地，又且近鄉國。
感涕荷君恩，死生寧有極。
凡人歷艱險，乃心方驚策。
常使處燕安，政如懷鴆毒。
所以古先人，平居猶運甓。
弔太白
作者：張舜民
朝代：宋

采石山頭秋月明，姑孰堂下秋水清。
可恨世人皆捉月，如何偏解溺先生。
徐剛中醴陵少府於山中尋出一洞有銘曰虬淵自然六室奇怪求詩以紀之醴陵多丁氏令威之後云
作者：張舜民
朝代：宋

重重翠篠蔽溪灣，石爛松枯不記年。
但見桃花浮綠水，有時獨鶴下青田。
自然六室流鍾乳，別隠三階出洞天。
身在故鄉人不識，秪應徐令是丁仙。
復拜朝散郎
作者：張舜民
朝代：宋

曾爲朝散已多時，起廢皇恩許再爲。
學得子文無慍色，笑他白老强題詩。
雖無妄想追前境，猶有貪心刻後期。
祇向今冬求致仕，要將恩澤與孫兒。
思善堂
作者：張舜民
朝代：宋

春風長萬物，棘子猶卷然。
及至華實稠，已悲霜露先。
功隨四時去，不待三牲全。
所以陟屺人，設身常捨旃。
愈泉
作者：張舜民
朝代：宋

有泉出城闉，尾大如車輻。
飲之能愈疾，此語聞郴俗。
直疑白藥根，浸漬幽巌腹。
靈迹浪遐方，神功施比屋。
感時事戲作
作者：張舜民
朝代：宋

少年辛苦校蟲魚，晚歲雕蟲恥壯夫。
自是諸生猶習氣，果然紫詔盡驅除。
酒間李賀皆投筆，地下班揚亦引車。
惟有少陵頑鈍叟，靜中吟撚白髭鬚。
所寓開利寺小池有四色蓮花青黄白紅紅者千葉皆北土所未見者也惜其遐陬有此異卉
作者：張舜民
朝代：宋

深山草木自幽奇，四色荷花世所稀。
孤獨園中瞻佛眼，凝祥池上捧天衣。
白公沒後禪林在，王儉歸來幕府非。
水冷風高人不到，却憐鷗鳥日相依。
扇詩
作者：張舜民
朝代：宋

扇子解招風，本要熱時用。
秋來掛壁間，却被風吹動。
打麥
作者：張舜民
朝代：宋

打麥打麥，彭彭魄魄。
聲在山南應山北，四月太陽出東北。
纔離海嶠麥尚青，轉到天心麥已熟。
鶡旦催人夜不眠，竹雞叫雨雲如墨。
大婦腰鐮出，小婦具筐逐。
上壠先捋青，下壠已成束。
田家以苦乃爲樂，敢憚頭枯面焦黑。
貴人薦廟已嘗新，酒醴雍容會所親。
曲終厭飫勞童僕，豈信田家未入脣。
盡將精好輸公賦，次把升斗求市人。
麥秋正急又秧禾，豐歲自少凶歲多，田家辛苦可奈何。
將此打麥詞，兼作插禾歌。
扳子磯
作者：張舜民
朝代：宋

石上紅花低照水，山頭翠篠細含烟。
天生一本徐熙畫，祇欠鷓鴣相對眠。
書節孝先生事實於先生詩編之後
作者：張舜民
朝代：宋

古人往矣名空存，爾來冠带誰其倫。
語言淵騫行盜跖，俯仰不愧何繽繽。
先生道義完且潔，去彼取此非今人。
事親豈但綵衣戲，刻木省定長悲辛。
拋官却掃醉經史，胸中無復留纖塵。
履穿袍敝突不墨，辭幣與粟甘清貧。
自從秀髮到白首，造次於是非一晨。
當知有昊憫澆散，先生故出拔斯民。
嗟余稟賦雖不敏，管窺偶幸知所因。
講聞先生亦已久，云爲輒以書諸紳。
朅來廣陵兩閱歲，所得比舊尤加親。
此編雅什盈數百，覃思成誦驚余神。
恍如聽樂周太廟，黄鐘大呂皦且純。
又如典瑞出圭璧，璀璨溢目非玞珉。
偉哉固足信萬一，彷彿想見容彬彬。
吾皇圖治急遺逸，空谷相望推蒲輪。
先生高卧焉得遂，細札匪日頒嚴闉。
重慚韁鎖脫無計，灑掃猶阻致此身。
願言師法不少懈，異日有立逃湮淪。
書薛紹彭詩編
作者：張舜民
朝代：宋

白楊宿草幾離披，忽對遺編動永思。
棠棣先凋空浩歎，圖書不展已多時。
豈惟獨負遊山約，何意重看送我詩。
今日山翁悲復喜，薛家門裏有孤兒。
書陳副省卷
作者：張舜民
朝代：宋

乃翁能繼輞川吟，零落傳家得至今。
貧賤莫量陳孺子，與人千古作知音。
月臺
作者：張舜民
朝代：宋

明月光常滿，使君罇屢開。
何須待月上，日暮便登臺。
望子嶺梅花方開用黄道韵
作者：張舜民
朝代：宋

木海亭前花似錦，嶺頭梅蘂怯風沙。
正如隠者歸幽谷，鶴版徵書未到家。
望行人·其一
作者：張舜民
朝代：宋

望行人，行人在何所。
燕雁不齊飛，參商竟相阻。
別以三秋爲久，生以百歲爲期。
不如還家對親戚，浮名浮利徒爾爲。
望行人·其二
作者：張舜民
朝代：宋

登高恨不高，望遠恨不見。
不見遠征人，但見青山晚。
今歲雁空回，明年燕又來。
燕雁無憑訊，何用上高臺。
朝中措
作者：張舜民
朝代：宋

三湘遷客思悠哉。尊俎定常開。雲雨未消歌伴，山川忍對離杯。他年來此，賢侯未去，忍話先回。好在江南山色，恁時重上高臺。
木瓜·其一
作者：張舜民
朝代：宋

商州楚地戶，宛在江漢偏。
草木已漸包，果實尤可憐。
木瓜大如拳，橙橘家家懸。
隔崖有宿葉，黄紫凝霜烟。
高秋萬嶂出，一望通鄖川。
都邑雖僻陋，來者多名賢。
木瓜·其二
作者：張舜民
朝代：宋

古言疾癘由卑濕，木實能醫見藥書。
有力與人銷患難，無心望爾報瓊琚。
木香花·其一
作者：張舜民
朝代：宋

庭前一架已離披，莫折長枝折短枝。
要待明年春盡後，臨風三嗅寄相思。
木香花·其二
作者：張舜民
朝代：宋

廣寒宮闕月樓臺，露裏移根月裏栽。
品格雖同香氣俗，如何却共牡丹開。
李侯新齋植松竹聊爲雜言
作者：張舜民
朝代：宋

嘗聞君子居，一日顧必葺。
李侯作新齋，制度皆自給。
軒楹如肺腑，豁達可出入。
取竹渭水湄，移松隴山隰。
歲寒遠相依，勁節久孤立。
栽培豈無法，根著至今濕。
清風在目前，獨我得多挹。
歸壤共無涯，往日不可及。
惟憂屬後人，長伴邊聲急。
杜城茅齋二首·其一
作者：張舜民
朝代：宋

已分長招湘水魂，安知却返杜陵村。
陸居無屋舟無水，坐看南山飛白雲。
杜城茅齋二首·其二
作者：張舜民
朝代：宋

多謝村人亮素貧，牆垣雖設不關門。
一杯藜粥茅亭上，卧看南山飛白雲。
杜鵑
作者：張舜民
朝代：宋

飛伏終難見，空摶似老烏。
一身隨變化，故國任丘墟。
簇簇花如血，聲聲怨不枯。
春山情更好，何必夜相呼。
東武二首·其一
作者：張舜民
朝代：宋

小白奬周室，夷吾致其君。
各竭當時力，未免後儒言。
駿馬日千里，壯士舉百鈞。
更欲加勉策，折髀與摧轅。
東武二首·其二
作者：張舜民
朝代：宋

景公登牛山，俯闞臨邑區。
耕耘被廣野，軒冕充脩衢。
鬬雞走狗馬，擊筑吹笙竽。
魚鹽來海岱，桑柘入青徐。
饒樂曾無敵，棄背復何如。
公乃歎而泣，顧謂諸大夫。
安得千萬年，長有此國都。
大夫助公泣，獻壽猶欷歔。
晏子斂袂笑，笑此君臣愚。
世事如輪環，曾不借須臾。
前此十數公，今已成丘墟。
胡不長守此，乃與子孫居。
始知富貴者，喜受庸人諛。
豈獨當時笑，後世亦揶揄。
東湖春日
作者：張舜民
朝代：宋

湖外紅花閒白花，湖邊遊女駐香車。
鞦韆對起花陰亂，蹴鞠孤高柳带斜。
無數小魚真得所，一雙新燕宿誰家。
故園風景還如此，極目飛魂逐暮鴉。
東湖晚眺
作者：張舜民
朝代：宋

白鷺雙飛過女牆，兩行高柳正斜陽。
荷花滿眼都無主，闇裏風飄入袖香。
東行別矴齋
作者：張舜民
朝代：宋

宴坐豈不好，有誰强爾行。
山川不改色，兒女各爲情。
岸隔霜林意，齋空夜水聲。
虛傳少陵叟，一室過平生。
柳花
作者：張舜民
朝代：宋

隨風墜露事輕儇，巧占人間欲夏天。
只恐障空飛似雪，從教糝徑白於綿。
未央宮暖粘歌袖，揚子江清惱客船。
老去强看愁底事，昏花滿眼意茫然。
桃李花·其一
作者：張舜民
朝代：宋

紅白桃李花，馨香滿芳草。
開時人少年，落處人已老。
風雨半夜來，飄揚滿官道。
行客爲歎息，不忍便除掃。
猶有兩三枝，香色晚更好。
把酒將奈何，攀折恨不早。
桃李花·其二
作者：張舜民
朝代：宋

花如桃李人如玉，終日看花看不足。
萬年枝上囀春風，七絲弦上調新曲。
寶馬嘶風車擊轂，東市鬬鷄西市鞠。
但得長留臉上紅，莫辭貴買尊中醁。
梁才甫自湖南移使廣西移使廣東自廣東復移湖外三年之間周歷四路今者北還已越郴嶺道次作詩見寄渴於會遇謹用賡和
作者：張舜民
朝代：宋

天際雲帆百尺開，廣西移去廣東回。
未成老大歸朝計，且喜平安出嶺來。
竹馬共迎新使節，松齋暗鎖舊莓苔。
回思託蔭無多日，早至瀟湘欲重陪。
梅子
作者：張舜民
朝代：宋

月破冥冥雨，枝摇閃閃黄。
口中先水出，衣上带花香。
肺疾須拚醉，牙疏不耐嘗。
調羹無復用，山谷日傾筐。
梅花
作者：張舜民
朝代：宋

綠梢紅萼雖能畫，素艷清香不易吟。
亂土無人逢驛使，江城有笛任君吹。
梨花
作者：張舜民
朝代：宋

青女朝來冷透肌，殘春小雨更霏微。
流鶑怪底事來往，爲擲金梭織玉衣。
櫻桃
作者：張舜民
朝代：宋

雲陽初獻滿筠籠，黄蠟新衣色半紅。
今日嶺邊空對酒，偷將淚眼望秦中。
次長蘆
作者：張舜民
朝代：宋

炎荒往返正三年，重過長蘆古寺前。
萬里風波行欲盡，停撓南望一潸然。
江神子·江城子
作者：張舜民
朝代：宋

七朝文物舊江山。水如天。莫憑欄。千古斜陽，無處問長安。更隔秦淮聞舊曲，秋已半，夜將闌。爭教潘鬢不生斑。斂芳顏。抹麼弦。須記琵琶，子細說因緣。待得鸞膠腸已斷，重別日，是何年。
池州弄水亭
作者：張舜民
朝代：宋

清溪望處思悠悠，不獨今人古亦愁。
借爾碧波明似鏡，照予白髮瑩如鷗。
江山自美騷人宅，鐃鼓常催過客舟。
惟有角聲吹不斷，斜陽橫起九峰樓。
汧陽感事
作者：張舜民
朝代：宋

人誰無婚姻，我則分鮮薄。
即今頭已白，不識外家樂。
再過汧陽縣，心境何寂寞。
當時退食地，東軒俯層壑。
華屋變山丘，九原寧可作。
空存遺愛樹，枝葉幾榮落。
正如遼東歸，但見舊城郭。
堂堂想其儀，物物皆如昨。
眼看北來雁，身是南飛鵲。
霜風掃隃麋，晚翠斂吳嶽。
臨行更踟躕，灑淚徧南閣。
淮口阻雨
作者：張舜民
朝代：宋

旱久不得雨，既雨不肯休。
沄沄汴河水，初合淮河流。
北來何處客，暫此駐扁舟。
中有投荒人，萬里趨炎洲。
聽水夜不眠，觀水朝亦愁。
呼風捲重陰，放出赤日頭。
捨舟出平地，走馬復西遊。
溫泉
作者：張舜民
朝代：宋

岧嶢華清宮，下有溫泉水。
繡嶺絡千門，玉蓮噴九蕊。
第一名御湯，第二沐妃子。
從上傍諸王，最下列衛士。
淙淙三十六，枝分或櫛比。
每年十月初，仙杖常依此。
樓頭羯鼓停，殿上霓裳委。
塵垢三百年，行人與閭里。
忽驚郴嶺下，和暖雅相似。
祇是遠長安，不當人眼底。
皇天宅萬物，得地即爲美。
幸免與興亡，往來常止止。
漁父
作者：張舜民
朝代：宋

家住耒江邊，門前碧水連。
小舟勝養馬，大罟當耕田。
保甲元無籍，青苗不著錢。
桃源在何處，此地有神仙。
濟川堂
作者：張舜民
朝代：宋

河流便當城，峻嶺借爲屏。
疑在金山寺，憑欄看北泠。
灑然堂
作者：張舜民
朝代：宋

何必徜徉水石間，聽君言語已孱顔。
三湘盡處猶逢竹，五嶺回時却見山。
吏案總教如雁進，靈源我且似鷗閒。
天邊猿鶴皆相識，惟欠携筇日往還。
焦君以錦雞爲贈文彩可愛性復馴狎終日爲家貓所困因遂挈還仍嗣短句
作者：張舜民
朝代：宋

魯恭感物性能馴，因把華蟲贈里仁。
雖有文章堪悅目，却無言語解謀身。
只愁貓犬常窺汝，胡不山林遠避人。
好在舊籠還舊主，便當歸放澗之濱。
燕山聞杜鵑
作者：張舜民
朝代：宋

曉色千峰杳未分，聲聲哀怨出雲根。
舉頭忽見思鄉嶺，何不他時別處聞。
爲圃
作者：張舜民
朝代：宋

前人厭膏粱，志欲服賤事。
若論區別功，爲圃亦不易。
牡丹
作者：張舜民
朝代：宋

去年岐路遇春殘，滿院笙歌賞牡丹。
今歲杜陵千萬朵，却垂衰淚灑闌干。
王氏松齋詩
作者：張舜民
朝代：宋

人傳半隠在龍門，天啟松齋遇遠孫。
水石蔽虧包廢寺，版圖磨滅指鄰村。
如將綠野還裴度，不見潜溪付李藩。
壁土未乾三易主，洛陽城裏有名園。
登大岯
作者：張舜民
朝代：宋

東郡韓延壽，黎陽李魏公。
一時推豈弟，累代想英雄。
草木芳菲外，山河感慨中。
但逢川上客，不見狎鷗翁。
登樓
作者：張舜民
朝代：宋

繁華蓋盡一時間，烟雨濛濛氣象閒。
今日登臨何所似，慈恩塔上望南山。
百舌
作者：張舜民
朝代：宋

學盡百禽語，終無自己聲。
深山喬木底，緘口過平生。
真州儀真觀
作者：張舜民
朝代：宋

聞說仙鄉接瀨鄉，閒遊詩侶禮虛皇。
三潮寶派通胥浦，萬葉靈杉蔽蜀岡。
天地杳冥供寫像，江山迴合助靈祥。
五雲送入蓬萊島，留與人間作道場。
真珠花
作者：張舜民
朝代：宋

千璣萬琲照庭除，細雨斜風拂座隅。
莫道長安貧似磬，緣階繞砌盡真珠。
真珠花
作者：張舜民
朝代：宋

風中的皪月中看，解作人間五月寒。
一似漢宮梳洗了，玉瓏璁壓翠雲冠。
石楠
作者：張舜民
朝代：宋

六代喬楠二百齡，分柯中有異枝生。
孤根自合藏幽處，瑞子何期應太平。
矴齋獨坐懷兄弟
作者：張舜民
朝代：宋

並橋冰乍泮，隔岸柳初黄。
河上春猶淺，天涯日漸長。
平時好行樂，往事入思量。
最恨三年別，應添兩鬢霜。
禪僧福公寄惠牧牛圖答以問牛歌
作者：張舜民
朝代：宋

訶訶訶，棲巌老法師，寄我牧牛頌。
我是人間百歲人，今朝却作嬰兒弄。
堪笑其間有一牛，滿身變白尾猶黑。
想君不是上上根，教人費盡閒心力。
我昔有一牛，其毛元自白。
如今牛已無，欲求不可得。
蓑笠與鞭繩，同時皆棄擲。
身心無住著，冷坐溪邊石。
却問山中人，閒尋牧牛客。
秋
作者：張舜民
朝代：宋

急雨收殘暑，西風吹暮蟬。
烟浮水空闊，露洗月華圓。
秋日書懷
作者：張舜民
朝代：宋

凉風起天末，何物動人愁。
一室關河暮，三年草木秋。
高文誰弔屈，晚節漫依劉。
獨怪瀼西叟，巴江得久留。
秋日燕山道中
作者：張舜民
朝代：宋

燕山秋更好，況復值新晴。
一徑幽花鬧，千巌晚瀑明。
寺危迂路入，水漫信船行。
嘗栗皺初破，開梨頰未頳。
松蘿扶斗上，劍戟插沙平。
秦趙封疆密，岷峨氣象清。
五龍丹桂盡，萬馬蹛林橫。
韞玉人時得，埋錢事可驚。
畫圖傳輞水，醉倒戀增城。
爲報南歸客，應須自作程。
秋日陪陝守成伯閣老過魏清逸草堂詩以誌之
作者：張舜民
朝代：宋

何處登臨散鬰陶，草堂依約在東郊。
籠中凡鳥迎新網，天外冥鴻委舊巢。
山色蘢葱煇綵旆，田歌嘔軋雜鳴鐃。
青編雖有知音絕，可是無人學解嘲。
秋晚三首·其一
作者：張舜民
朝代：宋

久雨秋深對晚晴，近山昏黑遠山明。
灘頭艇子排行繫，水底魚兒作隊行。
衰柳带風猶喜舞，殘蟬送日尚能鳴。
角冠藜杖何爲者，獨向溪邊忘姓名。
秋晚三首·其三
作者：張舜民
朝代：宋

誰把霜林染得紅，更栽綠竹與長松。
家家白酒連宵醉，處處新禾徹夜舂。
半落園林懸橘柚，低回門巷映芙蓉。
沙鷗性在終難狎，祇解沙頭印脚蹤。
秋晚三首·其二
作者：張舜民
朝代：宋

官事私憂總不論，每于樓上到黄昏。
江城日暮須吹角，野寺僧歸自掩門。
秋晚山川多草木，年豐場圃足雞豚。
人生幾有淵明樂，稚子迎門酒滿樽。
秋暮書懷·其一
作者：張舜民
朝代：宋

秋日平凉客，棲遲泮水間。
家貧思得祿，性懶要長閒。
欹枕時聞雁，登城忽見山。
征西舊時將，大半髮毛斑。
秋暮書懷·其七
作者：張舜民
朝代：宋

節物推移速，登臨感慨多。
寒雲飛隴首，殘葉下朝那。
代北慚歸馬，洮西尚凱歌。
惟憐鏖戰骨，寂寞掩山阿。
秋暮書懷·其三
作者：張舜民
朝代：宋

憶昔曾遊處，俄經二十年。
重來人不識，獨想事依然。
北海知劉備，荆州小仲宣。
如何騎駿馬，徼倖學開邊。
秋暮書懷·其九
作者：張舜民
朝代：宋

愛靜無由靜，思歸不得歸。
干時虛碌碌，懷往迥依依。
菊酒還吹帽，玄霜未授衣。
知他蘧伯玉，曾悟少年非。
秋暮書懷·其二
作者：張舜民
朝代：宋

客舍無前後，分明似一舟。
瓶罌生計小，兒女長年憂。
餬口身將老，謀歸歲聿周。
布衣今復敝，莫問黑貂裘。
秋暮書懷·其五
作者：張舜民
朝代：宋

旅鬢莖莖白，霜梨葉葉紅。
可憐非類者，同落有涯中。
萬物齊爲馬，勞生獨轉蓬。
此行江海外，便作狎鷗翁。
秋暮書懷·其八
作者：張舜民
朝代：宋

冶谷鴉仍亂，空同日欲曛。
關河圍絕壁，鼓角壯中軍。
自納和戎策，還停草檄文。
征西好規矩，後世見忠勤。
秋暮書懷·其六
作者：張舜民
朝代：宋

再到崆峒寺，題名尚宛然。
存亡如昨日，筋力想當年。
禍福歸玄鸐，晨昏聽杜鵑。
此間無虎豹，好著養生編。
秋暮書懷·其四
作者：張舜民
朝代：宋

濯濯荒山麓，娟娟孤女祠。
曉泉開寶鏡，秋月畫蛾眉。
拾翠來涇汭，行雲過北池。
猶勝青冢魄，埋恨九原悲。
移岳州去房陵道中見海棠
作者：張舜民
朝代：宋

馬息山前見海棠，群仙會處錦屏張。
天寒日晚行人絕，自落自開還自香。
紫騮馬
作者：張舜民
朝代：宋

紫騮馬，白面郎。
紅銀鞍勒青油韁，左牽黄犬右擎蒼。
朝從灞陵獵，暮宿投平康。
使酒不滿意，按劍叱天狼。
今年明年一如此，後年不覺髮成霜。
扶肩策杖出門行，抱子弄孫樓上坐。
忽然涕淚滿衣襟，爲見驊騮面前過。
組以時果供饋予以酒爲報
作者：張舜民
朝代：宋

饉歲無時果，秦人饜草茶。
開奩驚見李，對客喜浮瓜。
爲乏瓊瑶報，聊稱旨酒嘉。
中郎不憂老，有女可傳家。
繡鶴竹
作者：張舜民
朝代：宋

好客精神來萬里，此君風格聳雙枝。
丹青絕筆真難得，不似佳人粉錦時。
胡無人
作者：張舜民
朝代：宋

洛陽一少年，善達古今事。
意欲隳單于，慨然陳五餌。
當時長安以爲笑，今日施行獲其利。
信哉敢謂胡無人，歲歲叩關來請吏。
自題畫扇
作者：張舜民
朝代：宋

忽忽南遷不記年，二妃祠外橘洲前。
眼昏筆戰誰能畫，無奈霜紈似月圓。
至瀛州小雪貽蔣穎叔
作者：張舜民
朝代：宋

梁苑瑶池醉夢闌，忽隨北客度燕山。
馬頭點綴飛才密，日脚微明意尚慳。
疏布久拋南海上，貂裘初襲兩河間。
好留幕府陪樽俎，剛被行人不放閒。
與張琬同年飲于龍興寺所居
作者：張舜民
朝代：宋

臺城風物已凄凄，牢落行人邂逅齊。
秉燭相看如夢寐，片帆回首又東西。
依依團扇秋仍好，脈脈青娥恨却低。
一曲琵琶無限意，時時閒客思都迷。
舊聞臺城辱井石上有胭脂淚痕久未之信今見之似是淋漓塗抹之迹失笑不已因成此句
作者：張舜民
朝代：宋

平居已無奈，倉卒故難任。
井上痕猶淺，水中痕更深。
問鰲何至此，下石爾甘心。
不及馬嵬襪，猶能致萬金。
舟次金山貽了元
作者：張舜民
朝代：宋

何年靈鷲鳥，飛落大江心。
石壁雖難轉，風波不易禁。
樓臺分左右，日月見浮沉。
便欲歸休庇，長嗟世累深。
舟行湘岸見早梅盛開
作者：張舜民
朝代：宋

江上籬邊見早梅，天寒地暖數枝開。
爲憐北客漂流遠，偷報東君信息回。
香氣輕於新釀熟，襟懷重似故人來。
舟中莫問無兼有，急急呼兒貰酒杯。
花時對雪
作者：張舜民
朝代：宋

急霰飄零際，羣芳爛熳中。
半開先逐水，未落已隨風。
兵渡金陵破，塵來繡嶺空。
誰能勞樽酒，暫使客顔紅。
荔枝
作者：張舜民
朝代：宋

柳江六月水如湯，江邊荔枝紅且黄。
摘時須是带枝葉，滿盤璀璨堆琳瑯。
薄臺
作者：張舜民
朝代：宋

屈曲清溪十里長，浄涵天影與秋光。
此行却在樊川尾，稻熟魚肥柿子黄。
蘇子瞻哀辭
作者：張舜民
朝代：宋

石與人俱貶，人亡石尚存。
却憐堅重質，不減浪花痕。
滿酌中山酒，重添丈八盆。
公兮不歸北，萬里一招魂。
螢
作者：張舜民
朝代：宋

江皋螢火故煇煇，仍解穿簾夜點衣。
但取見時增意思，莫嫌生處太卑微。
月明敢向星中亂，天黑偏能雨裏飛。
今日分明知我去，何年漂泊照吾歸。
行次晚洲
作者：張舜民
朝代：宋

臈月遭霖雨，孤舟艤暮灘。
數聲歸雁斷，半嶺野梅殘。
無復論偕老，何時展急難。
江湖卧周歲，此夕最難安。
行運河辛大觀先行以此走寄
作者：張舜民
朝代：宋

同下龜山時，舟行篙參差。
夜投洪澤口，訪問失所之。
不應一日力，解至淮陰祠。
長淮自風浪，竟夕起憂疑。
旦日坐閘中，聽水忘朝饑。
清泠見雜詠，蓊密聞群咿。
就柳喜高蔭，避橋嫌窄卑。
凉風吹水面，襟袖不假披。
新螯與老鮭，登俎輒無遺。
飽食却思睡，睡起復何爲。
稍厭理文字，惟思弄孫兒。
尚有數舟酒，獨酌非所宜。
好話不得吐，兩日舌如茨。
舟行雖云樂，先後不可期。
爭如鞍馬間，吟嘯長追隨。
裴綸著作見期行日延宿所居既至裴已行因書寄此
作者：張舜民
朝代：宋

都城人事日烹煎，跳出都門意已仙。
摩詰舊聞空一室，祖生何事忽先鞭。
塵埃馬上同看月，絺綌風中共聽蟬。
我復西還君北去，箕山潁水自蕭然。
西宮致齋貽裴著作
作者：張舜民
朝代：宋

西出都門外，塵埃撲馬鞍。
人家事寒食，星雨仰祠官。
日永鶑千囀，庭閒竹數竿。
惟憐隔齋禁，不得共清懽。
西征回途中二絕·其一
作者：張舜民
朝代：宋

靈州城下千株柳，總被官軍斫作薪。
他日玉關歸去路，將何攀折贈行人。
西征回途中二絕·其二
作者：張舜民
朝代：宋

青銅峽裏韋州路，十去從軍九不回。
白骨似沙沙似雪，將軍休上望鄉臺。
詠長安興廢地
作者：張舜民
朝代：宋

憶昔開元全盛日，漢苑隋宮已黍離。
覆轍由來皆在說，今人還起古人悲。
試院感懷
作者：張舜民
朝代：宋

朱戶當晝扃，霜簾達夜懸。
沈沈造廣庭，皞皞接衆賢。
疏莛叩洪鐘，短綆汲深淵。
始知學不迨，內顧多歉然。
憶昔居上庠，忝出流輩前。
賦就千金直，詩成萬口傳。
荀楊迥接迹，班馬思比肩。
一從苟干祿，永謝英俊躔。
折腰府縣中，餬口道路邊。
世俗多見輕，義士誰哀憐。
憔悴有今日，光輝思昔年。
今茲睹秋闈，猶欲爭相先。
枯魚傍江湖，疲馬憶薊燕。
凉風拂翠幙，隴月向人圓。
物景近中秋，客意孤綿綿。
裴回望清光，欲攬不得全。
永懷懽樂時，把酒謝嬋娟。
詩一首
作者：張舜民
朝代：宋

千載浪名金馬客，一宵沉醉石城樓。
郢人休唱陽春曲，白盡湖南刺史頭。
賜資治通鑑呈范淳父學士
作者：張舜民
朝代：宋

通鑑初成賜近臣，不遺疏賤布恩均。
我投淮水五千里，君滯周南二十春。
東觀汗青身是夢，西宮削稿事如新。
細思當日修書者，祇有三人今一人。
贈奉議沈遼
作者：張舜民
朝代：宋

鳬脛天生短，鶴脛本來長。
一朝有客欲斷續，二物無地逃悲傷。
吾徒曾匪鳬鶴匹，又取聖賢爲學術。
解將軒冕等浮雲，寧免儻來并執一。
夫君擢秀居東南，代以文詞起簪紱。
錚錚官業素有聞，更號能書居第一。
平生意氣少防閑，一跌落在江湖間。
幾年轉徙無家室，惟與樵漁爲往還。
醉吟未免寫胸臆，健筆依舊飛雲烟。
遠俗僻陋多不識，都城一帖沽萬錢。
今朝我過齊山下，邀我陟降遊二山。
羨君卜築思意盡，今古氣象羅目前。
佛留九頂千株石，天賜清溪一水灣。
自拾薪枝給朝夕，不與城郭通交關。
親友一切皆謝絕，惟許子馳來問安。
人生涉世多憂喜，不用昭昭明物理。
少小辛苦卜一廛，如今老大無居止。
遷流方從五嶺去，敢望生還復經此。
萬一君恩縱北歸，與君左右爲鄰里。
贈山人張無惑善畫山水
作者：張舜民
朝代：宋

西征已度故關山，秋雨零零路屈盤。
受盡艱辛心不足，解程又展畫圖看。
贈杜山人
作者：張舜民
朝代：宋

才疏性懶一微官，終日沉埋塵土間。
安得便爲歸去計，共君吟詠伴君閑。
贈鄰居陳煥處士
作者：張舜民
朝代：宋

福唐陳處士，與我對門居。
生死一爐藥，塵埃數篋書。
但知尊有酒，莫歎食無魚。
若論浮生事，浮生事總虛。
起桅
作者：張舜民
朝代：宋

百尺危檣一尺烏，一夫擊鼓百夫呼。
何似北人將遠適，呼童秣馬與膏車。
跋百之詩畫
作者：張舜民
朝代：宋

詩是無形畫，畫是有形詩。
丹青不知老將至，李陵蘇武真吾師。
太平本學治禮樂，猶有暇日能臨池。
區中孰最奇，龐眉皓首苟住著，安得一區我安之。
跋范寬小景
作者：張舜民
朝代：宋

對鏡傳神了不殊，峴山黄落數峰孤。
既能咫尺成千里，何必吾家十幅圖。
送人出城同過周少府贈行者
作者：張舜民
朝代：宋

欲解舟維岸，將行客倚欄。
主人誇意厚，親起具盤飧。
溪柳低含雨，山桃重怯寒。
何時浮小艇，同訪橘洲灘。
送何子溫提刑奉使江東
作者：張舜民
朝代：宋

奉使江東知幾春，此行重駕赤車輪。
青綾故被留歸我，白髮祠郎便乞親。
老大豈堪愁桂玉，秋風依舊長鱸蓴。
宦途出處何須較，且與廬山作主人。
送吳都曹還蕪湖
作者：張舜民
朝代：宋

柳嶺相從歲屢遷，南湖同泛又經年。
齋前怪石曾爲枕，門外長楊憶繫船。
白酒一壺賢聖樂，古書千卷弟兄傳。
九衢塵土忙如火，握手相看思黯然。
送孫積中兄待次吳興
作者：張舜民
朝代：宋

驊騮不惜換舟行，人到歸時意氣生。
五馬未來迎使節，四弦何事作離聲。
焚黄此去榮歸里，垂老相看老兄弟。
來歲北來如訪我，寄書頻到利陵城。
送孫積中同年赴任陝府
作者：張舜民
朝代：宋

劭農使者嶺南回，上佐題輿陝道開。
河水已隨浮世去，條山應喜故人來。
雨摧苦筍催羹臛，風颭櫻桃落酒杯。
我欲函關更西去，不知令尹肯相陪。
送李傑出帥湖南乞由邵陽拜松楸上可其請
作者：張舜民
朝代：宋

春來汴水带冰流，先送湖南第一州。
舊置義莊賙族黨，新持使節拜松楸。
清湘樓晚暉金上，明月池開衣錦遊。
送比部孫郎中將漕二浙
作者：張舜民
朝代：宋

前朝使節擁朱軒，乃是君家小狀元。
不獨官資如令祖，更將學術付賢孫。
上供旋搗新禾米，行部時驚舊水痕。
遊徧天台便歸好，喬松翠竹滿青門。
送章質夫同年
作者：張舜民
朝代：宋

同年事契最知名，衆謂朝廷得老成。
感慨共論平昔事，蹉跎還累故人情。
節旄落盡髭仍黑，髀肉消殘寵未驚。
若過函關須北望，皚然依復俟河清。
送羅正之年兄出使二浙
作者：張舜民
朝代：宋

玉麈助清談，金貂飾高位。
二物已殺身，無剝生民利。
君爲使者官，猶作農夫事。
隨軒載畚插，一心惟度地。
惟梁及齊岱，潢汙變滯穗。
玉食反無魚，黄牛如象貴。
凡人畏辛苦，君處乃樂易。
富哉太伯墟，吳越之委積。
二年苦昏墊，竈臼成蛙肆。
一日死百人，官司但熟視。
不獲乃命君，物議已爲遲。
君其尚勉旃，副彼朝廷意。
若爲濬涇洪，可得露城市。
誅其姑息人，戢彼因循吏。
死者不可招，存者如何置。
赴海與壑鄰，實繫君之智。
君家本天台，立身頗勤勩。
一生在州縣，晚歲稱憲使。
南人重衣錦，今爾實自致。
弭節拜墳墓，椎牛設鄉遂。
翁媼上籬觀，揮零復嗟喟。
咸曰羅家兒，今日乃如是。
伊予出西北，仕路每相值。
交代又同年，莫予論事契。
嗜好無不同，出處亦有類。
天台與四明，一生游夢寐。
淡蕩秋風中，都門把歸袂。
行與興公游，閒過賀老醉。
二客儻有言，因風幸相寄。
送葉伸出使河北
作者：張舜民
朝代：宋

君今使河北，幾日渡黄河。
脫身出臺省，杖節犯風波。
東南耆舊中，如君能幾何。
何人把袂留，顧我餞則那。
燕趙多佳人，善舞體婆娑。
不學白紵詞，能唱瓠子歌。
歌罷令翁愁，井竈宅黿鼉。
安得佐禹才，干旄飾五紽。
與君並駕驅，坐使民氣和。
揮汗强援筆，矢辭愧不多。
送葉公義叟求宮祠歸吳下
作者：張舜民
朝代：宋

把還使節請祠真，便作吳江漸退身。
憑軾幾州沾惠愛，歸裝一味是清貧。
相思欲控琴高鯉，卜宅須邀李子鄰。
不是薦章論再起，朝廷自重老成人。
送薛昌朝赴太原幕府
作者：張舜民
朝代：宋

去國重爲客，送君還復歸。
天寒雨細光景促，且就東城寺中宿。
寺當蒲坂望屋廬，日暮無由辨喬木。
既已唯諾難自由，雖欲一日安可留。
吾輩事勢不大殊，此際興味復何如，歸來愁坐獨嗟吁。
畢竟豈如村野老，或爾富民城郭居。
雨暘寒燠都不與，親戚滿眼身不孤。
乃知平生走薄官，正似癡牛引重車。
險夷繚絡不知止，祇得終年困道塗。
送辛著作罷榮河
作者：張舜民
朝代：宋

常笑三閭老大夫，枉將憔悴付江魚。
爲儒須較身名重，入仕先將喜慍除。
莫顧他門堪炙手，且教我腹可回車。
此行愧乏瓊瑶贈，聊比詩人一束芻。
送鄭平叔司勳之陝二首·其一
作者：張舜民
朝代：宋

憶昔垂髫里閈間，披雲常睹一峰巑。
青衫白髮經憂患，珥筆含香最歲寒。
夢寐依稀留北省，家山迤邐近長安。
下車已接櫻桃會，走馬西歸趁一盤。
送鄭平叔司勳之陝二首·其二
作者：張舜民
朝代：宋

憧憧大道兩京來，千騎東方最上才。
豈有甘棠存故國，空餘河水繞行臺。
松筠寂寂徵君宅，簫鼓匆匆過客杯。
九陌風塵歸未得，不知青眼爲誰開。
送鞠十二朝散將漕二浙·其一
作者：張舜民
朝代：宋

關塞烟塵二十秋，適持使節海山頭。
行衙到處皆如寺，按部經年不離舟。
公舉所知當勿枉，上供易足更何求。
若論安便無加此，祇恐旁求第一流。
送鞠十二朝散將漕二浙·其二
作者：張舜民
朝代：宋

聞說長安苦戴星，公家無補祇勞形。
每思肥羜心先寫，今見淮山眼自青。
豈乏尋常將漕輓，好留人物爲朝廷。
四明久已無狂客，欲問天工乞箳篂。
送鮑經句赴辟洮東幕府
作者：張舜民
朝代：宋

平昔通家子，今爲幕府賓。
宦遊知幾日，器業已成人。
隴右從戎客，燕南老病身。
軍中想多暇，莫惜寄書頻。
送龐舅大夫
作者：張舜民
朝代：宋

外家門館未應疏，舅氏多能作大夫。
才命淹回猶半刺，舟船繚繞向三吳。
興公自有遊山賦，鄭老寧無過海圖。
去國長年宜自愛，不須頻叩步兵厨。
過同州遇雪贈毌清臣
作者：張舜民
朝代：宋

左輔沙如水，長春柳未勻。
精神迎刺史，景物爲行人。
羃䍥梁山外，飄流洛水濱。
十年門下客，依舊困泥塵。
過山陽有懷
作者：張舜民
朝代：宋

山陽過處苦匆匆，想見平生水陸衝。
但有酒杯浮綠蟻，却無賦筆寫游龍。
江湖風浪三千里，京國鶑花一萬重。
他日君恩容北首，故人能作復從容。
過魏文貞公舊莊
作者：張舜民
朝代：宋

破屋居人少，柴門春草長。
兒童不識字，耕稼鄭公莊。
道中聞蛙聲
作者：張舜民
朝代：宋

一夜蛙聲不暫停，近如相和遠如爭。
信知不爲官私事，應恨疏螢徹夜明。
還卷答徐長官
作者：張舜民
朝代：宋

才士生平多薄命，文章自昔少知音。
增添行李妨爲客，搜攪肝腸枉用心。
高閣書存終覆瓿，長門賦麗偶遺金。
雲臺幸有功名望，何必孜孜泥古今。
還李彀士雄卷
作者：張舜民
朝代：宋

河汾之會，韓晉之津。
在昔王馬今何人，青衫木笏排風塵。
面如桃花髭如銀，長篇大字妙入神。
關輔後輩誰等倫，四方仕宦足邅迍。
歸老閿鄉玉澗濱，雲爲友兮山爲鄰。
森森綠槊萬霜筠，汩汩清漣飛兩輪。
亭上何所見，荆山早暮來相親。
齋中何所有，新舊歌詩千百首。
細大搜羅萬象勞，放開日月東西走。
世上兒女徒紛紛，作者須教歸老手。
君不見古往今來富貴人，燦燦金章懸紫綬。
金珠初入寵方深，骨肉未消名已朽。
又不見李杜死來三百年，至今仰望如星斗。
一聯一句挂齒牙，便同金石垂長久。
乃知皇天造萬物，獨於吾輩偏加厚。
還翁詩卷翁細思，豈是生平都不偶。
邠守李中散取鄉人謝事者三人繪像邠學號三友堂予己記之復徵詩
作者：張舜民
朝代：宋

出仕歸來義兩全，真從髫齓至華顛。
儒冠繪像爲三友，龜佩相輝是四賢。
莫與後生論損益，且於見世作神仙。
東都九老誇榮貴，未比南豳德行先。
邠詩人張谷齊物先生馳名京師四方晚隠於終南山黄池谷陝右多畫爲醉仙因贈繪者
作者：張舜民
朝代：宋

能吟解飲張夫子，醉卧黄池谷口風。
天地至寬容不得，勞君收拾畫圖中。
邯鄲少年
作者：張舜民
朝代：宋

邯鄲全盛時，人物自都雅。
更得幽并兒，豪氣陰相假。
生求趙王劍，千金不論價。
力購燕國姝，臨高起亭榭。
使酒叢臺上，夜獵西陵下。
聞說五陵兒，臂鷹馳犬馬。
部役書懷
作者：張舜民
朝代：宋

近市銅章泊近郊，炯無塵慮挂秋毫。
含宏品彙知天大，照鑒容光仰日高。
市舍柔桑圍幄幙，弄風新麥泛波濤。
巷歌野哭應聽取，珍重吾家製錦刀。
郴州
作者：張舜民
朝代：宋

橘井蘇仙宅，茶經陸羽泉。
萬峰團雉堞，二水匯城𤲬。
郴州送許叔獻員外赴道州
作者：張舜民
朝代：宋

嶺下爲遷客，人中得老成。
傳經漢丞相，授講魯諸生。
五斗青衫色，三湘白髮莖。
話言猶未盡，要作道州行。
鄉人言
作者：張舜民
朝代：宋

郴江有奇石，似牛伏岸側。
鄉人久相傳，過者有顛覆。
我與鄉人謀，鑿去可勿留。
祇消一日力，得弭千歲憂。
鄉人顧我笑，官必有闇拙。
大者不能圖，小者安能說。
方今民間事，頗有急於石。
當官貴居事，能不閑採拾。
我有本多田，今乃身無居。
雖有兒女輩，售人爲婢奴。
破家不足恡，所恨骨肉離。
官今將骨肉，好去將何之。
我雖有田里，亦聞官念此。
念此不能爲，何用居官爾。
乃指江中石，此物如有神。
不覆廉善士，獨傾貪虐人。
官今幸過此，行李都無害。
將我言日思，勿爲貧賤懈。
我聞鄉人言，背顙俱汗流。
欲問破家因，恐爲明者羞。
鄧正字宅見劉明復所畫麓山秋景
作者：張舜民
朝代：宋

洛陽才子見長沙，自識中丹鬢未華。
文武才全皆不試，丹青筆妙更誰加。
老杉列在堂皇上，小景將歸學士家。
我有故山常自寫，免教魂夢落天涯。
鄰居張民師友孝齋
作者：張舜民
朝代：宋

歲晚何人念孔懷，北齋風景似南齋。
夜寒幾借陽城被，歸興徒穿杜子鞋。
烏鳥爭巢時墜屋，叢萱得雨亂侵階。
閉門朗諷閒居賦，一任紅塵漲六街。
酴醾
作者：張舜民
朝代：宋

冰肌雪艷映殘春，燠日薰風入四鄰。
任是主人能愛惜，也拚一半與遊人。
長干寺同劉宮苑浴·其一
作者：張舜民
朝代：宋

人看浴出如枯木，我自無心類死灰。
在處秋風吹鬢髮，不堪更上雨花臺。
長干寺同劉宮苑浴·其二
作者：張舜民
朝代：宋

未知何處是吾廬，南北悠悠意所如。
不愛渭川千畝竹，與君江上卜新居。
長沙遇雪贈何待制二首·其一
作者：張舜民
朝代：宋

初過湖南正慘悽，朔風邊雪遠相隨。
林欺橘柚看零落，岸拆蒹葭倚倒垂。
可是輞川真入畫，須教梁苑徧題詩。
莫言北客都無有，且與湘人當土宜。
長沙遇雪贈何待制二首·其二
作者：張舜民
朝代：宋

由來地氣本無天，致感中和報有年。
拂檻穿簾初學舞，縈風带雨不成團。
清光併入書仙府，寒色偏留逐客船。
老杜題詩曾有乞，漂零今昔路人憐。
長盤嶺遇張復鄉人
作者：張舜民
朝代：宋

馬頭已匝三千里，故國輕拋二十年。
一片青山雙鬢白，長盤嶺下見鄉人。
關山月
作者：張舜民
朝代：宋

明月生海上，裴回照邊城。
中夜關山靜，但聞流水聲。
征人看月思鄉泣，夜久衣單難獨立。
錦字佳人怨不歸，開幃更感飛螢入。
雙松堂
作者：張舜民
朝代：宋

歎息前人布政優，手栽松竹助清幽。
當年撥土人何在，今日捎雲勢未休。
直幹幾排雷雨怒，細聲常伴管弦愁。
若爲喚起王摩詰，畫箇浮休倚白頭。
離山陽
作者：張舜民
朝代：宋

日日東南去，空勞北望魂。
孤帆轉城角，返照入船門。
强飯甘魚菜，隨方學語言。
蛙聲不忍聽，爲似故山村。
離真州
作者：張舜民
朝代：宋

日日北風吹上水，年年客思攪新秋。
山長水遠連三楚，物態人情又一州。
隔岸晚峰如見揖，竝船孤鶩似相留。
因知景略非前達，身後猶須具十牛。
靈壽木
作者：張舜民
朝代：宋

曲木天然性，叨名席上珍。
節高工礙手，倚壁快扶人。
莫問西來意，終爲竈下薪。
他時俘頡利，拜賜敢忘身。
鞏州首陽鋪鳥鼠同穴
作者：張舜民
朝代：宋

本是巢居物，那容鼠穴中。
既言無牝牡，何用有雌雄。
山節曾居蔡，長江網得鴻。
誰能窮物理，目送渭波東。
順陽·其一
作者：張舜民
朝代：宋

已免均房險，寬平喜博山。
園林皆掩映，風俗自安閒。
麻麥三春暮，人烟百里環。
吾行半天下，難得此江關。
順陽·其二
作者：張舜民
朝代：宋

隠隠來山遠，茫茫去路平。
舟車楚北戶，城塚漢南京。
小杏沾花摘，春醪對雨傾。
士民留我住，强作少陵行。
題三水縣舍左幾著作
作者：張舜民
朝代：宋

還鄉去日正遲遲，枉道相過慰所思。
歷國聘君良自苦，敝衣懷組欲誰欺。
白楊葉上三更雨，黄菊風前一酒巵。
莫道相逢是容易，與君頭鬢各絲絲。
題木居士
作者：張舜民
朝代：宋

波穿火透本無奇，初見潮州刺史詩。
當日老翁終不免，後來居士欲奚爲。
山中雷雨誰宜主，水底蛟龍睡不知。
若使天年俱自遂，如今已復長孫枝。
題狠石
作者：張舜民
朝代：宋

江北江南一道兵，匆匆據石各論情。
功成與爾遊滄海，此語當初是至誠。
題王侍禁壁
作者：張舜民
朝代：宋

怪底臨江有竹籬，便將江水當爲池。
心隨鷗鳥沈浮去，眼看風波起滅時。
我有矴齋新作記，人傳畫舫舊題詩。
君恩幾許生歸北，與我閒人把釣絲。
題薛判官秋溪烟竹
作者：張舜民
朝代：宋

深墨畫竹竹明白，淡墨畫竹竹带烟。
高堂忽爾開數幅，半隠半見如自然。
題融師松齋
作者：張舜民
朝代：宋

未解子荆流可枕，冷笑陶令琴無弦。
臨流有耳安用洗，續弦得膠還自煎。
不禁巢邊黄口鬧，不作竿上鮎魚緣。
但欲移床倚西壁，共師飽聽松風眠。
題豆館
作者：張舜民
朝代：宋

關頭日落薄衣襟，又對叢蘆擁鼻吟。
塵土十年纏馬足，只憑雙鬢照歸心。
題趙大年奉議小景
作者：張舜民
朝代：宋

渭曲山陰到者稀，浮休一見便開眉。
客來不必多嗟賞，自古詞人是畫師。
題趙大年小景
作者：張舜民
朝代：宋

生長深宮不識山，騷人一見便開顔。
分明記得經行處，青草湖邊第幾灣。
食楊梅荔枝思去年
作者：張舜民
朝代：宋

楊梅味已酸，荔子色能丹。
火齊驪龍脫，江綃玉露團。
謫居深不負，沈醉亦何難。
今歲無人剝，吁嗟任滿盤。
體之推官侍親出使聊書短篇以浼行色
作者：張舜民
朝代：宋

遊梁并困洛，誰是故人情。
未盡環中說，俄成劍外行。
路遥詩篋重，雪映綵衣明。
預想東歸日，相逢指渭城。
鯨魚
作者：張舜民
朝代：宋

東海十日風，巨浪碎山谷。
長鯨跨十尋，宛轉在平陸。
雷火從天來，砉然刳兩目。
肌膚煮作油，骨節分爲屋。
腥羶百里內，戶戶至厭足。
我聞海上人，明珠可作燭。
鯨魚復何罪，海若一何酷。
從欲讒風伯，大鈞問不告。
躊躕復歎息，歸咎當溟瀆。
託形天地閒，獨爾有含蓄。
大者不能容，小者又何益。
却羨蝦魚輩，安然保家族。
鶻嶺
作者：張舜民
朝代：宋

度險仍逢雪，艱危頃步中。
鶻飛猶自苦，人足故難通。
九折羊腸外，三休箭筈東。
西南望天柱，聊復慰途窮。
黄陵廟
作者：張舜民
朝代：宋

青草仍殘照，黄陵一望中。
壁書遷客淚，簾卷過湖風。
斑竹痕猶淺，蒼梧恨莫窮。
年年秋水上，瑶瑟伴驚鴻。
黄陵題詠
作者：張舜民
朝代：宋

簫韶不返九疑愁，雙鳳追思楚水秋。
褘翟飄摇摧畫壁，珮環零落掛簾鈎。
春深蘭芷供香案，日暮烏鳶送客舟。
自是江湖清絕處，後人憔悴寫離憂。
龜山寺
作者：張舜民
朝代：宋

白塔摇摇波浪間，幾多舟楫望禪關。
天邊幡影因心動，堂上潮音到海還。
我拔一毛猶自苦，師除雙臂信如閒。
中流莫怪頻回首，直到江南始見山。
上雪竇山奉慈院
作者：張良臣
朝代：宋

迢迢嶺外雪雲明，猶憶塵中見偉人。
沙上豈無新到雁，附來莫厭尺書頻。
九日書呂季慈室
作者：張良臣
朝代：宋

上池入寺見承平，影落南州迹易陳。
手把黄花看新雁，風烟愁殺舊京人。
偶題
作者：張良臣
朝代：宋

誰家池館靜蕭蕭，斜倚朱門不敢敲。
一段好春藏不盡，粉牆斜露杏花梢。
別持上人
作者：張良臣
朝代：宋

茂竹永和字，浣花天寶詩。
清江入舟楫，忍淚別僧持。
句·其一
作者：張良臣
朝代：宋

願同丑萬輩，終老孟子門。
句·其一〇
作者：張良臣
朝代：宋

長干白下相逢少。
句·其一一
作者：張良臣
朝代：宋

客子摇船繞畫圖。
句·其七
作者：張良臣
朝代：宋

空掩玉樓先睡去。
句·其三
作者：張良臣
朝代：宋

流落荒郊道轉孤。
句·其九
作者：張良臣
朝代：宋

先到王城第一橋。
句·其二
作者：張良臣
朝代：宋

客向愁中都老盡，祇留平楚伴銷凝。
句·其五
作者：張良臣
朝代：宋

秦南燕北見君難。
句·其八
作者：張良臣
朝代：宋

腸斷江南一百五。
句·其六
作者：張良臣
朝代：宋

指似鳳城煙月路。
句·其四
作者：張良臣
朝代：宋
体裁：句

老去青林又一霜。
夏夜
作者：張良臣
朝代：宋

恰則黄昏雨便晴，青塘迤邐盡蛙鳴。
月明已在芭蕉上，猶有殘簷點滴聲。
失調名
作者：張良臣
朝代：宋

昨日豆花籬下過，忽然迎面好風吹。獨自立多時。
小破
作者：張良臣
朝代：宋

小破燕支鈿早梅，雪雲平澹越江遲。
青山歲夜行人少，鴨鴨羣飛淺草時。
山房惠貓
作者：張良臣
朝代：宋

從來憐汝丈人烏，端正銜蟬雪不如。
江海歸來聲繞膝，定知分訴食無魚。
平旦
作者：張良臣
朝代：宋

平旦梅花破冷紅，越香何限水流東。
陳年翠袖新年恨，盡在吹香笑語中。
感舊
作者：張良臣
朝代：宋

三十六陂春水綠，四十九年人事非。
楊子江頭永嘉後，吳儂蕩槳北人稀。
採桑子
作者：張良臣
朝代：宋

佳人滿勸金蕉葉，夜玉春溫。別後黃昏。燕子樓高月一痕。年年依舊梨花雨，粉淚空存。流水孤村。不著寒鴉也斷魂。
春詞·其一
作者：張良臣
朝代：宋

竚蘭無限楚時春，罨岸風平綠自熏。
睡起畫簷雙語燕，梨花留得夜來雲。
春詞·其二
作者：張良臣
朝代：宋

後主搴香復倚春，潘嬙梳洗最輕盈。
南朝破後無詞客，燕子桃花古石城。
晚步南城下
作者：張良臣
朝代：宋

冷雲堆屋晚仍春，惘惘人行陌上昏。
飛去飛來沙上雁，去年洲渚舊蘆根。
曉行
作者：張良臣
朝代：宋

千山萬山星斗落，一聲兩聲鐘磬清。
路入小橋和夢過，豆花深處草蟲鳴。
書情奉寄蔣弋陽公·其一
作者：張良臣
朝代：宋

五都一何綺，歌管政繁會。
睠我友明月，援琴寫秋瀨。
何言昃離後，一飽困藜稗。
風雨墨如翳，欲往徒自礙。
書情奉寄蔣弋陽公·其二
作者：張良臣
朝代：宋

頹年去堂堂，白髮新種種。
崎嶇造化久，敗屨常决踵。
從來萬里意，不料乘嶮恐。
鳴鶴略九皋，未羨乘軒寵。
有懷山房
作者：張良臣
朝代：宋

每憶山房話夜深，几前無主亦無賓。
老兵未領西來意，斜倚屏風一欠伸。
梅市道中
作者：張良臣
朝代：宋

連雨疏篷不耐關，脩眉如失更晴慳。
越王故國無人問，艇子穿花自往還。
次韻持上人題延慶寺清玉軒
作者：張良臣
朝代：宋

水芳未動城南路，一一僧簷有竹看。
政爾塵埃能自表，故應悠久澹相安。
長楊曉獵干戈肅，古棘春朝萬玉寒。
碧眼阿師來授記，化龍飛去抑何難。
清修嶺
作者：張良臣
朝代：宋

喪膽巖上人，怖死巖下人。
周道自砥直，何枉不問津。
人生貴適意，毋容矯吾真。
淵明兀餘年，漉酒乃一巾。
玉臺體·其一
作者：張良臣
朝代：宋

一寸春霏拂綺寮，蕙花江上雪初銷。
傷心燕子重來地，無復人吹紫玉簫。
玉臺體·其二
作者：張良臣
朝代：宋

主人流落委荒墳，燕子還來壞㦸門。
惟有桃花古時月，端端正正照啼痕。
留雲門山中
作者：張良臣
朝代：宋

僑裝結束燦花衣，採藿蘭娘釂翠卮。
三五二八月皎皎，東西南北草離離。
非君之故豈妄集，對酒不狂無乃癡。
口住山閒省前夢，而今不似洛陽時。
留題吳興投老庵
作者：張良臣
朝代：宋

白鷺悠悠去不還，渚雲汀草一生閑。
暮年不入西州路，空倚梅花說住山。
示長蘆仁禪師
作者：張良臣
朝代：宋

叢叢竹雀閙人家，農事春來漸有涯。
品字柴頭煨政暖，不知風雪到梅花。
祝貓
作者：張良臣
朝代：宋

江上孤篷雪壓時，每懷寒夜暖相依。
從今休慣穿籬落，取次懷春屢不歸。
老子像
作者：張良臣
朝代：宋

函谷關頭紫氣濃，獨教關尹喜相逢。
如何道德五千字，不載周家藏室中。
萱草
作者：張良臣
朝代：宋

雪色侵凌綠剪芽，枝抽寒玉带金葩。
北堂回首傷心處，却復令人恨此花。
西江月
作者：張良臣
朝代：宋

四壁空圍恨玉，十香淺捻啼綃。殷雲度雨井桐凋。雁雁無書又到。別後釵分燕股，病餘鏡減鸞腰。蠻江豆蔻影連梢。不道參橫易曉。
西湖晚歸
作者：張良臣
朝代：宋

帖帖平湖印晚天，踏歌遊女錦相牽。
鳳城半掩人爭路，猶有胡琴落後船。
謝汪尚書見訪
作者：張良臣
朝代：宋

黄葉聲中接錦韉，添丁籬落怪相牽。
歸來剩欲從僧話，正掩楞伽曝背眠。
賦
作者：張良臣
朝代：宋

柳暗旗亭不忍看，臨江愁殺晉衣冠。
傷心明月揚州路，十里珠簾蕙草寒。
贈英上人
作者：張良臣
朝代：宋

之秦剩肯迎張祿，踏越何曾用計然。
元鼎事看蛙勝負，大槐人與蟻相連。
送人遊姑蘇
作者：張良臣
朝代：宋

兒時吾亦寄君州，細細聽君說舊遊。
處處綠波通酒巷，女郎多在採菱舟。
過臨平
作者：張良臣
朝代：宋

兒時曾憶此登臨，細說窮途有述征。
四十九年蘧伯玉，月明人靜過臨平。
過西溪
作者：張良臣
朝代：宋

罨畫層波蕙草荒，冷雲客雁兩回皇。
梅花到得吹成雪，盡是清愁不是香。
遣家書
作者：張良臣
朝代：宋

家住鄱城小洞天，經年烹鯉尚茫然。
幾回鵲喜無消息，吹殺燈花獨自眠。
酒熟
作者：張良臣
朝代：宋

濁醪初熟薦霜螯，不擬寒山不廣騷。
清曉豆花籬下立，竹梢獨與月爭高。
長松丹井
作者：張良臣
朝代：宋

九轉丹砂煉得成，飄飄仙袂入青冥。
一泓寒水留真汞，千歲長松産茯苓。
陪天童覺禪師如城
作者：張良臣
朝代：宋

風勒江雲雪未勻，夢寒不到碧梅春。
破帆又指蕪城近，漠漠平沙落雁頻。
雪後
作者：張良臣
朝代：宋

雪花竹屋未全消，寒雀梢頭眼擘椒。
紙閤不烟梅自放，底能踏濕渡溪橋。
投李珦廟三首·其一
作者：張芝
朝代：宋

風軟潮生江水平，遙峰隠隠浸寒青。
自從香骨沉波底，獨我爲詩吊爾靈。
投李珦廟三首·其三
作者：張芝
朝代：宋

江雨初晴遠岸低，心因啼鳥陡思歸。
爾如會我題詩意，魂夢相求一處飛。
投李珦廟三首·其二
作者：張芝
朝代：宋

軋軋櫓聲離遠浦，蕭蕭帆影落寒濤。
殷勤滴酒陳佳果，將此深心慰寂寥。
題招提院靜照堂
作者：張芻
朝代：宋

槜李舊禪扉，叢林自翠微。
寺居天外靜，僧向日邊歸。
野水涵齋几，閒雲宿釣磯。
庭前祖來意，誰爲相依依。
五峰巖
作者：張茂先
朝代：宋

五峰巖竇倚層巒，偷暇登臨到此山。
泉石靜中無俗客，樓臺深處鎖禪關。
憑高林野依稀盡，望闊雲天繚繞還。
回首夕陽歸去路，紅塵隨馬轉溪灣。
句·其一
作者：張茂先
朝代：宋

重衾無暖氣，挾纊如懷冰。
句·其三
作者：張茂先
朝代：宋
体裁：句

熠熠宵流。
句·其二
作者：張茂先
朝代：宋
体裁：句

德輶如羽。
句·其四
作者：張茂先
朝代：宋

煥若春華敷。
陪諸公觀稼
作者：張莊
朝代：宋

山甫遄歸有詔期，省耕聊復輝幢麾。
翠岑恰似千旗密，綠野何妨萬馬馳。
雕鶚精神元老貴，鼎彝功業太平時。
自惟晚進誠天幸，偶附台躔每處隨。
上海
作者：張藴
朝代：宋

夢斷三更鶴，蘆邊繫短篷。
聽潮看海月，坐石受天風。
物至秋而化，年來我亦翁。
長歌相勞事，猶喜此樽同。
不寐
作者：張藴
朝代：宋

空牀展轉對孤檠，寒漏年長更雨聲。
如此乾坤閒歲月，明朝華髮滿頭生。
丹陽道中流寓人
作者：張藴
朝代：宋

累土編茅古制庳，官田種秫得沽私。
自言身健無徭役，猶勝平生江北時。
九日
作者：張藴
朝代：宋

細看黄花把一枝，東籬猶是昔人非。
題糕酒外豪心在，吹帽風前素髮稀。
鴈叫霜天悲故國，鴉翻溪樹背寒暉。
百年獨有閒居樂，可怪東山事竟違。
京口運河上
作者：張藴
朝代：宋

荒荒永岸水如溝，翁仲無言立上頭。
日日餫舟銜尾去，東南民力尚支不。
何山
作者：張藴
朝代：宋

山因人得姓，人去佛來居。
鄰有天章墓，碑無玉局書。
幽蹊通古郭，荒磵入春畬。
客子吟鬚冷，高峰夕照餘。
午日次韻池襲父
作者：張藴
朝代：宋

小泊蘋香柳下磯，重逢佳節感年時。
束蒿偶作人形想，采藥須供國手醫。
江鏡願爲明主監，楚菰愁賦逐臣詞。
酒邊聽盡敲篷雨，數日淮南去未遲。
同寮約游香林分韻得林字
作者：張藴
朝代：宋

約我當休沐，同過支道林。
棋邊翻覆手，酒外太平心。
石漱晴湍細，猿吟夏木深。
歸帆带疎雨，凉意滿幽襟。
喜李鶴田至次阮雲心韻兼寄·其一
作者：張藴
朝代：宋

月樹秋來碧幾尋，古薌熏徹紫芝吟。
無因得去陪清賞，祇寄山君一寸心。
喜李鶴田至次阮雲心韻兼寄·其二
作者：張藴
朝代：宋

澆酒逋梅又幾回，愁吟舊雨獨登臺。
星星鶴語山窗曉，割得雲心古錦來。
垂虹·其一
作者：張藴
朝代：宋

四岸俱無只有天，烟檣如雨落鷗前。
不知笠澤翁何許，波上清風一萬年。
垂虹·其二
作者：張藴
朝代：宋

憶著前游十四年，三高祠下夕陽船。
無錢買得鱸魚鱠，吟就橘花香裏眠。
多景樓
作者：張藴
朝代：宋

假日此登臨，淒涼北望心。
戍烽孤障杳，塔影一江深。
黠虜投鞭想，將軍誓檝吟。
所嗟人事異，天險古猶今。
姑蘇臺
作者：張藴
朝代：宋

故址耕殘草樹秋，無人曾見鹿來游。
甬東亦是當時月，不照笙歌只照愁。
寄鶴田
作者：張藴
朝代：宋

鶴向孤山去未歸，片雲行鴈與心期。
新詩不著工夫得，雪外看花獨立時。
平山和韻鶴田
作者：張藴
朝代：宋

瓊花應自笑南翁，白髮栖栖逐斷蓬。
兵後百年城郭是，塵間多事古今同。
孤烟遠堠如常夜，五月窮邊尚冷風。
可待蒓鱸歸興盡，長吟且復付杯中。
平山堂吊古
作者：張藴
朝代：宋

隔江山色畫圖中，故址荒來與廟通。
畫地雄吞淮海水，占星高直斗牛宮。
試評蜀味長泉變，欲唱歐詞古柳空。
往事茫茫增感慨，聊憑戍卒指西東。
惠山
作者：張藴
朝代：宋

石苔滑汰屋連斜，第二泉邊古佛家。
一壑松風聽不了，却留僧坐自煎茶。
新晴
作者：張藴
朝代：宋

林影熹微曉乍晴，老於世故獨關情。
連烽未撤邊頭戍，積潦猶妨隴上耕。
幾爲餉蠶憂濕葉，重因漂麥困饑萌。
龍公多事多勞耳，萬理由來要得平。
春朝偶題
作者：張藴
朝代：宋

忙裏偷閒答物華，一官隨分是生涯。
春風酒棹湖隄柳，曉月吟韉輦路花。
報喜忽聞枝上鵲，忘機時下屋頭鴉。
殘年鈍悶今朝盡，重對菱花拂帽紗。
月泉紀游
作者：張藴
朝代：宋

小春霜宇曉，閒訪古招提。
何歲齋魚廢，初弦顧兔迷。
先民堂上像，寓客柱間題。
僧戶蜂分小，山形虎穴低。
松青江廟北，竹老野橋西。
親汲聊煎茗，深登信杖藜。
琴師年九十，相見手重携。
朱柿
作者：張藴
朝代：宋

慈恩分種遠，駢實渥如丹。
垂野華星大，然雲火樹寒。
蟹螯徵有忌，狌血訝難摶。
七絕雖堪賞，無勞把核鑽。
東庵與道者語有感
作者：張藴
朝代：宋

瘦策松間日又斜，更過東崦喫僧茶。
丹青嶺樹明寒葉，水墨江天噪亂鴉。
付酒一杯真樂事，讀書萬卷是愁涯。
更嘗世故知閒味，河水依然鬢自華。
楝花
作者：張藴
朝代：宋

綠樹菲菲紫白香，猶堪纏黍吊沉湘。
江南四月無風訊，青草前頭蝶思狂。
次韻月中聞鶴·其一
作者：張藴
朝代：宋

月明華表語霜清，萬籟沉沉靜有聲。
一自別來璚樹長，幾回飛夢到曾城。
次韻月中聞鶴·其二
作者：張藴
朝代：宋

孤影徘徊且月中，流離滿貯酒如空。
東皇太一應來下，笑指梅花一信通。
正月二日雪
作者：張藴
朝代：宋

雨送冬雷了，如簁墮曉晴。
縈盈溪樹色，騷殺紙窗聲。
著瓦消還易，因風凍不成。
紛紛門外屨，猶自賀元正。
歲晏用趙誼父訪雲心韻以寄
作者：張藴
朝代：宋

看春知幾度，玄髮故應非。
世事真猶夢，人生瘦勝肥。
竹邊隨意入，梅下得詩歸。
緬想羊何友，湖山樂所依。
歸鴈亭
作者：張藴
朝代：宋

青雲影裏自由身，幾倚闌干看不真。
又是江湖春雪盡，年年腸斷玉關人。
毗陵天慶觀龍
作者：張藴
朝代：宋

殿陰壁老懷仁筆，頭角崢嶸春起蟄。
有時麾斥惠山雲，行雨歸來半身濕。
江湖偉觀
作者：張藴
朝代：宋

隄柳朝朝送酒船，一闌山色越帆煙。
蓬萊雲氣東溟外，閶闔星辰北斗前。
突兀向來無此屋，登臨當日有諸賢。
夕陽過鴈慵回首，吟入關河萬里天。
溪上
作者：張藴
朝代：宋

今夕知何夕，吾意亦良適。
明月滿船蓬，清風動帷席。
過雨前溪渾，停雲半空白。
衰荷無嬌紅，老梧有枯碧。
頻更燭對棋，仍把酒澆石。
歲行變暄凉，朋情慨離索。
相思日以長，孤吟夜方寂。
露下客衣單，草際螢光奕。
年年脩玩心，一醉不得惜。
瓜洲
作者：張藴
朝代：宋

如此江濤更有人，佛狸竟死不能兵。
幅巾短櫂鷗前夢，未省當時有此城。
祀事
作者：張藴
朝代：宋

誤被雞催起，隃聽漏鼓稀。
書檠風展卷，香碗火生衣。
困嗅茶猶病，吟餐菊可肥。
月明天路靚，親到帝旁歸。
禱雪天竺由靈鷲過冷泉
作者：張藴
朝代：宋

降香天竺去，瀹茗冷泉來。
新徑石間過，危亭木杪開。
煙山晴若畫，霜葉濕如灰。
點檢經行處，今年未見梅。
秋思
作者：張藴
朝代：宋

暑退凉生體氣佳，卷簾聽雨感年華。
西風葉葉梧桐冷，開盡庭前白鶴花。
維揚即事·其一
作者：張藴
朝代：宋

牛斗星邊禹貢州，東南屏蔽大江流。
向來明月珠簾夢，不信秋風夜柝愁。
維揚即事·其三
作者：張藴
朝代：宋

茅屋蘆門半市坊，居民無事亦軍裝。
愁來莫上城頭望，西北浮雲接太陽。
維揚即事·其二
作者：張藴
朝代：宋

皂角林前野地寬，新塘路口草泥乾。
天乎如此功名事，成敗觀人自昔難。
維揚即事·其五
作者：張藴
朝代：宋

土霧如蒸暴暑天，燭龍偏駐柳邊船。
三清觀裏風廊午，滿意題詩借榻眠。
維揚即事·其四
作者：張藴
朝代：宋

月明城上響邊笳，一枕三更夢到家。
不耐楚氛真僻性，賦詩酌酒與瓊花。
翠蛟亭
作者：張藴
朝代：宋

道人鎖蛟天柱半，客來縱蛟作奇觀。
飛風動地輷晴雷，雄拏怒攫石欲開。
明珠萬斛撒成雨，忽趁流雲入銀浦。
仙田種玉耕春煙，潤流九里無凶年。
問蛟蜚去何時還，道人仰笑意自閒。
月中携手聽潺湲。
翠蛟亭呈孫元素鍊師
作者：張藴
朝代：宋

剡剡星虹白日寒，山香一曲落雲端。
乘虬道士排空去，怒雨聲摇碧玉巒。
至後
作者：張藴
朝代：宋

陽生七日驗飛葭，衮衮天機歲載華。
江草未圓青帝夢，香芸漏洩與梅花。
虎丘
作者：張藴
朝代：宋

曼陀石上無根樹，歷歷生公說法餘。
劍水一泓清澈底，至今人說有龍居。
西湖清明
作者：張藴
朝代：宋

芳天新霽惠風和，軟綠平隄凝不波。
桃李無言看客慣，樓臺如畫占山多。
游裾匝路填車馬，翠榜開筵鬭綺羅。
寂寂寒煙生水面，白鷗柰此月明何。
送晏桂山赴高沙郡·其一
作者：張藴
朝代：宋

青衫赴闕已三遷，紅旆臨州不五年。
舊吏侉榮從事府，新民迎擁使君韉。
牡丹池館春融日，蒓葉汀洲水漲天。
自是邊籌談笑辦，歸來仍侍玉皇前。
送晏桂山赴高沙郡·其二
作者：張藴
朝代：宋

接武容臺彼一時，溪鄉重幸得追隨。
鷗前心事滄浪影，梅下吟情汗漫期。
感慨中年無近別，徘徊明月有相思。
殷勤勸醉陽關曉，受盡耶歈只自知。
道中觀戽水戲書
作者：張藴
朝代：宋

秧馬泥深繭犢閒，燭龍顧影桔槔間。
尋常六月江南雨，不比君王帑藏慳。
道場山
作者：張藴
朝代：宋

訪碑無古迹，丹碧覆嵯峨。
塔向城中共，山從寺右多。
疎松小溪路，遠漊太湖波。
何鍇書堂在，猶嫌隔翠蘿。
酥
作者：張藴
朝代：宋

兼味醍醐外，分身乳酪中。
江南鳴穉犢，塞上寄飛鴻。
乾雨看如幻，生鹽訝漸融。
臈殘猶有待，煎取牡丹紅。
重游大滌洞天
作者：張藴
朝代：宋

澗水泠泠石髮新，松花香靚翠崖深。
雲生不沒仙人跡，丹化猶啼搗藥禽。
洗眼人多求聖水，醒心吾獨愛清音。
杖藜更欲過新洞，無柰春空又作陰。
金山
作者：張藴
朝代：宋

江身臺殿切空雲，夜月魚龍影不分。
八十老僧相引說，潮痕不上郭公墳。
錄錄
作者：張藴
朝代：宋

錄錄竟何爲，衣塵日以緇。
故人閒入夢，久雨頗妨脾。
燕履登巢息，蜂程載蜜虧。
獨斟蓮子酒，愁絕杏花詩。
錢氏東皋
作者：張藴
朝代：宋

百年鍾鼓園林在，人物蕭疎更海鄉。
藤絡湖嵌山解長，花移鄴本土猶香。
棋聲靚晝松陰淡，扇影閒秋水氣長。
莫道官忙行樂少，也分物色到奚囊。
除夕
作者：張藴
朝代：宋

京國逢除夕，栖遲鬢欲霜。
春聲生竹爆，歲色動椒香。
戒睡聽鷄早，占詩探繭忙。
燭花頻送喜，兒女笑烘堂。
雲間
作者：張藴
朝代：宋

倦倚柁樓聞鶴唳，半生此地一經過。
機雲故月荒凉宅，湖海新秋浩蕩波。
曉𦩘紅蓮商客市，夜窗白苧女兒歌。
吟邊冷被沙鷗笑，衣化京塵鬢亦皤。
霅川次韻鶴田
作者：張藴
朝代：宋

苕霅雙流合，帆檣萬里通。
連山黄獨雪，一鴈白蘋風。
酒戶春醅淺，魚村晚市同。
舊游蕉鹿外，未老已成翁。
顧逕
作者：張藴
朝代：宋

海水還清淺，停杯問二豪。
雨來江色暝，沙長岸容高。
吏鞅何能脫，王程敢憚勞。
秋風柁樓底，短髮不禁搔。
食蠣次韻芸隠
作者：張藴
朝代：宋

相黏成什伯，峰聳若山王。
攻處須犀鐵，持來出蟹湯。
梅花霜後味，竹色酒邊香。
坐憶游閩樂，今年始得嘗。
鳳鶴鵲三題與江社同賦·其一
作者：張藴
朝代：宋

一去朝陽寂不聞，西康臺北起寒雲。
梧花竹實年年事，柰此喧啾百鳥羣。
鳳鶴鵲三題與江社同賦·其三
作者：張藴
朝代：宋

月樹爭枝影共寒，楂楂飛過屋頭山。
五陵年少多春悶，一彈千金落等閑。
鳳鶴鵲三題與江社同賦·其二
作者：張藴
朝代：宋

立雪精神兩瘦蘆，天風入羽思江湖。
逋仙梅下曾相識，千載歸來一語無。
鶴田還江右
作者：張藴
朝代：宋

欲留雲共住，雲去楚天長。
此日吾猶惜，中年別易傷。
搜吟梅下影，賭弈橘中香。
謹勿移山諾，春風入帝鄉。
齋宮偶題
作者：張藴
朝代：宋

衆綠扶疎雨氣清，柳花吹作小池萍。
文窗晝寂齋房邃，三漱華池誦玉經。
望海潮
作者：張藻
朝代：宋

露零金井，塵清玉宇，雙蓂呈瑞新秋。佳氣鬱蔥，祥煙繚繞，玉門初誕風流。賓客競回眸。慶虎頭食肉，燕頷封侯。骨相非凡，便宜談笑上瀛洲。青衫莫歡淹留。有兒孫蘭玉，不負箕裘。蓮幕向來，花城今日，不妨小試良籌。名姓在金甌。看佩珂鳴玉，促侍宸旒。直待功成名遂，歸作赤松遊。
句
作者：張衆
朝代：宋

傷心白雪陽春麗，極目朝雲暮雨非。
聖水寺
作者：張衜
朝代：宋

聖水山南蓮萼輝，徘徊花下蝶雙飛。
春風助我晨遊興，月上層巒照拂衣。
挽陳東湖先生·其一
作者：張衡
朝代：宋

清溝名父子，濁世福人家。
二妙手誰抗，一翁顛未華。
天方老猿鶴，歲忽值龍蛇。
公死可無憾，吾生未有涯。
挽陳東湖先生·其一
作者：張衡
朝代：宋

真病藥無功，精魂奪鬼工。
百年終有盡，諸相等成空。
圓滿缺陷世，逍遥兜率宮。
一池漚水意，分付蓼花風。
挽陳東湖先生·其三
作者：張衡
朝代：宋

四大假合相，六根清淨緣。
祇知心是佛，不惜藥成仙。
魚泣銜沙立，鷗疑側腦眠。
凄其野人奠，秋菊薦寒泉。
挽陳東湖先生·其二
作者：張衡
朝代：宋

亂世沒吾寧，何須滿百齡。
雲封靈壽杖，天殞少微星。
長夜泉臺黑，幽林鬼火青。
西風吹木葉，無語慰飄零。
挽陳東湖先生·其二
作者：張衡
朝代：宋

德星難再聚，薤露重興悲。
客憶芹邊膾，孫尋膝上飴。
入門惟水竹，拜像見鬚眉。
吾父亦丁丑，白雲增夢思。
杜鵑
作者：張衡
朝代：宋

猛爲春歸苦口嘶，桐花滿地綠蔭齊。
自從康節先生後，孤汝天津故意啼。
用廣陳君以畫徵題
作者：張衡
朝代：宋

陳君昨從江右歸，元龍豪氣如虹霓。
清晨訪我敘契闊，手持錦軸徵余題。
遠山近山凡幾簇，三兩人家住溪曲。
酒旗摇曳朝日晴，漁舟來往煙波綠。
屬玉鵁鶄聚暖沙，疏籬老屋带煙霞。
竹邊有客燒新笋，林下何人掃落花。
景趣無窮來宛轉，一抹嵐光見平遠。
斯圖精緻非尋常，妙筆原知歸北苑。
君家舊住橋子東，森森喬木含清風。
潁川世系年應遠，使節勳名孰與同。
君視黄金猶土苴，好畫如逢不論價。
何當乘興去相尋，索看新收古名畫。
經史閣四言詩
作者：張衡
朝代：宋

玄黄氤氳，混沌未死。
道隠冥默，文鬰雕跂。
蚩蚩熙熙，結繩而治。
誰鑿七竅，鴻濛拊髀。
馬圖鳥迹，彷彿文字。
羲軒勳華，授受一理。
典謨訓誥，渾渾無擬。
天生素王，躬服仁義。
憲章祖述，參贊經緯。
經揭日月，史嚴辭事。
九流說鈴，諸子疣贅。
秦灰小厄，魯壁闡秘。
白首齊生，口誦臆記。
枝葉扶疏，風流委靡。
漢興購求，六經大備。
舒向校讎，班馬傳紀。
爾雅同風，沿襲世次。
宋三百年，超軼姚姒。
際海薄天，聲教漸被。
惟此東邑，藹藹多士。
孔牆巍巍，重屋丹綺。
羣玉之府，五經之笥。
排籤插架，堆案盈几。
藻飾皇猷，馳騁帝軌。
蘭薰顔冉，玉潔曾史。
物忌太盛，道有中否。
何物壞宅，有士抱器。
壇荒杏老，墉鼠穴虺。
川竭珠逃，櫝破玉毀。
炷燈拭案，篇𡏖簡燬。
觀鸛雅鴉，魯魚亥豕。
斲輪糟粕，負蛉口耳。
忘筌舍蹄，出足棄履。
文未喪天，道不墜地。
起廢者誰，孟母之子。
薄言采藻，於彼沼沚。
鳩工捐資，不捐廩餼。
榱桷得宜，輪奐有煒。
肩摩踵接，出入槐市。
非此喬木，疇克大庇。
非我宗匠，孰主張是。
祖有令德，世濟其美。
休聲日流，與道終始。
題東老庵
作者：張衡
朝代：宋

東老遺風且百年，鄉評猶嘆子孫賢。
金丹數滿三千行，玉笈名留十八仙。
座上杯盤由好客，鼎中饘粥且隨緣。
相逢咸恨匆匆去，絕勝空回訪戴船。
龍潭瀑布泉
作者：張衡
朝代：宋

古木千章蔭淺灘，干霄危石噀飛湍。
水晶簾下誰家女，亂擲珍珠落玉盤。
傷胡少汲兵敗
作者：張表臣
朝代：宋

還將他年重，作師此日難。
傷心閔東道，白首戴南冠。
八陳圖
作者：張表臣
朝代：宋

八陳功成妙用藏，木牛流馬法俱亡。
後來識得常山勢，縱有桓溫恐未詳。
句·其一
作者：張表臣
朝代：宋

已乘雲氣翳鳳麟，六百餘歲無斯民。
想像璧月何當親，虎頭摩詰俱泯淪。
誰其畫者陸仲仁，遠紹乃祖高無倫。
句·其三
作者：張表臣
朝代：宋

采玉應求破山劍，探珠仍遣水精奴。
句·其二
作者：張表臣
朝代：宋

雲移鳥滅沒，風霽蝶飛翻。
句·其五
作者：張表臣
朝代：宋

牀弩天誅韓闥覽，劍鋒神助宋將軍。
句·其六
作者：張表臣
朝代：宋

碧藕連根絲不斷，紅蕖著子薏何多。
句·其四
作者：張表臣
朝代：宋

蛇蛟已盡定飛去，雷電欻驚重下來。
和楊大年館直詩
作者：張表臣
朝代：宋

翰林歷歷侵華蓋，禁掖明明侍紫微。
自昔詞臣最清切，帝宸高拱借光輝。
和陳叔易就晁以道求長松
作者：張表臣
朝代：宋

暫隱嵩高六六峰，未乘雲氣御飛龍。
自餐白石求黄石，更採長松寄赤松。
婺州山中
作者：張表臣
朝代：宋

作畎捉簷卸，呼田欸乃儂。
山塘莫車水，梅雨正分龍。
琵琶
作者：張表臣
朝代：宋

白鴿潛來入紫槽，朱鸞飛去唳青霄。
江邊塞上情何限，瀛府霓裳曲再調。
漫道靈妃鼓瑤瑟，虛傳仙子弄雲璈。
小憐破得春風恨，何似今宵月正高。
菩薩蠻
作者：張表臣
朝代：宋

垂虹亭下扁舟住。松江煙雨長橋暮。白紵聽吳歌。佳人淚臉波。勸傾金鑿落。莫作思家惡。綠鴨與鱸魚。如何可寄書。
觀高郵寺壁曹仁熙畫水
作者：張表臣
朝代：宋

曹生畫手信有神，毫端風雨生奫沄。
波濤不合來翻屋，鮫鰐何須欲噬人。
湯湯此水勢方割，陽侯鬰怒馮夷搏。
鼉擲鯨呿海岳驚，霧塞雲昏光景薄。
開元將軍愛驊騮，拳奇滅沒隘九州。
時危此物豈易得，寫此尚可銷人憂。
末有乃孫畫乃水，逋客見之心欲死。
雷奔電擊走中原，魚怖龍愁寧忍視。
先生道眼高崑崙，聊將妙語破迷津。
中流險絕待舟楫，四海浩蕩須經綸。
我生甘作淮海客，身脫垂涎頭雪白。
驚心未定畏漰湍，欲覓平波泛家宅。
此身端的老江湖，雨笠煙蓑是所圖。
他年但飽揚州米，今日寧論甓社珠。
詩一首
作者：張表臣
朝代：宋

射飛何必捐金彈，抵鵲虛煩用夜光。
切玉昆吾寧刺豕，斷蛟干越豈刲羊。
金陵鳳凰臺
作者：張表臣
朝代：宋

騎鯨仙伯已凌凌，奈爾三山二水何。
地老天荒成脈脈，鳳凰臺上獨來過。
青田壺碧筩酒
作者：張表臣
朝代：宋

醸憶青田核，觴宜碧藕筩。
直須千日醉，莫放一杯空。
題睢陽雙廟二首·其一
作者：張表臣
朝代：宋

張許昭鴻烈，南雷賈共靈。
無瑕雙白璧，有曜五華星。
懷哲音容在，傷時涕淚零。
向來丹鳳闕，猶带犬羊腥。
題睢陽雙廟二首·其二
作者：張表臣
朝代：宋

漁陽哭騎滿關東，百戰孤城挫賊鋒。
唐室興亡繫公等，九原可作更誰從。
驀山溪
作者：張表臣
朝代：宋

樓橫北固，盡日厭厭雨。欸乃數聲歌，但渺漠、江山煙樹。寂寥風物，三五過元宵，尋柳眼，覓花英，春色知何處。落梅嗚咽，吹徹江城暮。脈脈數飛鴻，杳歸期、東風凝佇。長安不見，烽起夕陽間，魂欲斷、酒初醒，獨下危梯去。
句
作者：張覺民
朝代：宋

風威带雪連秦樹，山勢將寒入蜀門。
句
作者：張觀
朝代：宋

保心如止水，爲行見真書。
過衡山留贈廖融
作者：張觀
朝代：宋

未向漆園爲傲吏，定應明代作徵君。
家傳奕世無金玉，樂道經年有典墳。
带雨小舟橫別澗，隔花幽犬吠深雲。
到頭終爲蒼生起，休戀耕煙楚水濆。
寄羅廷揚
作者：張觷
朝代：宋

曾聞避世門金馬，何事逃名寨石牛。
四海重湖今鼎沸，可能同上岳陽樓。
奠謁曲江墓
作者：張訢
朝代：宋

中興創業兩興唐，遺烈誰如魏與張。
笏在孰知囊可寶，書成未覺鑑今亡。
上楊大諫
作者：張詠
朝代：宋

東南雲物異，端正産賢人。
才大可高古，名雄始入秦。
文江橫舫檝，藝圃剗荆榛。
民事憂偏切，金門老更親。
天教任孤直，帝亦賞清貧。
功業榮書史，銓題洽縉紳。
苦聞辭祿綬，遠擬訪仙真。
却顧希顔者，遲留塞草春。
二月二日遊寶曆寺馬上作
作者：張詠
朝代：宋

春遊千萬家，美女顔如花。
三三兩兩映花立，飄颻盡似乘烟霞。
我身豈比浮遊輩，蜀地重來治凋瘵。
見人非理即傷嗟，見人歡樂生慈愛。
花間歌管媚春陽，花外行人欲斷腸。
更覺花心妒蘭麝，風來繞郭聞輕香。
昔賢孜孜戒驕蕩，猖狂不是風流樣。
但使家肥存禮讓，歲歲春光好遊賞。
依韻答人九華山圖
作者：張詠
朝代：宋

每憶眠雲處，當簷列翠屏。
有時聊極目，盡日坐忘形。
去此心惟苦，懸圖恨忽醒。
數峰秋欲活，虛籟夜重聽。
地鎮三吳遠，天連萬古青。
幾人曾得道，是草即通靈。
松鶴閒窺鼎，龕僧闇誦經。
終須卜長往，迴首謝明庭。
公暇偶作
作者：張詠
朝代：宋

世情多與道相違，偶忽公閒便息機。
貪競已從心下絕，愛憎還覺眼中稀。
時文鍊漉教歸正，聖易參研盡入微。
本要資身兼報國，安知四十九年非。
再任益州迴留題劍門石壁
作者：張詠
朝代：宋

劍門山勢碧摩天，匹馬重來鬢已斑。
多頼皇明燭幽遠，兩川無事得生還。
再任蜀川感懷
作者：張詠
朝代：宋

官職過身鬢已衰，傍人應訝退休遲。
從來蜀地稱難制，此是君恩豈合違。
兵火因由難即問，郡城牢落不勝悲。
無煩苦意思諸葛，只可頒條使衆知。
再會傳逸人
作者：張詠
朝代：宋

分到知心死不輕，幾年曾是愴離情。
微風吹雨雁初下，落葉滿階蟲正鳴。
時靜苦嫌論劍略，簟凉頻喜轉琴聲。
從來共約雲泉老，肯向人間占好名。
勸學
作者：張詠
朝代：宋

大化不自言，委之在英才。
玄門非有閉，苦學當自開。
世上百代名，莫遣寒如灰。
晨雞固自勉，男子胡爲哉。
胸中一片地，無使容纖埃。
海鷗尚可狎，人世何嫌猜。
勤慎君子職，顔閔如瓊瑰。
剋薄小人事，斯輩真可哀。
放蕩功不遂，滿盈身亦災。
將心須內疚，禍福本無媒。
勸酒惜別
作者：張詠
朝代：宋

春日遲遲輾空碧，綠楊紅杏描春色。
人生年少不再來，莫把青春枉拋擲。
思之可不令人驚，中有萬恨千愁并。
今日就花始暢飲，座中行客酸離情。
我欲爲君舞長劍，劍歌苦悲人苦厭。
我欲爲君彈瑶琴，淳風死去無回心。
不如轉海爲飲花爲幄，贏取青春片時樂。
明朝匹馬嘶春風，洛陽花發臙脂紅。
車馳馬走狂似沸，家家帳幕臨晴空。
天子盛明君正少，勿恨功名苦不早。
富貴有時來，偷閒强歡笑。
莫與離憂賈生老。
句·其一
作者：張詠
朝代：宋

莫嗟黑鬢從頭白，終見黄河到底清。
句·其二
作者：張詠
朝代：宋

滿屋烟霞春睡足，一溪風雨夜燈孤。
同韋主簿祈雨
作者：張詠
朝代：宋

棲鸞聲譽喧羣口，擲地辭華衆莫儔。
□□□□□禱處，萬家瞻仰□□□。
吳宮石四正題曰醉石、曬藥石、翫月臺、朝天壇
作者：張詠
朝代：宋

何人移置向何年，牢落空庭見斷頑。
竹外松間滋澹竚，土昏苔染更斕斑。
貪憐翫月名偏好，莫問朝天信不還。
閒醉閒吟聊自得，漸無魂夢憶歸山。
和人惜春
作者：張詠
朝代：宋

白日不塹住，催春去忽賒。
頻須傾綠蟻，未忍掃殘花。
漸恐凋雙鬢，堪驚遠別家。
歌臺重一望，烟柳數行斜。
和人牡丹
作者：張詠
朝代：宋

桃源分散恨無期，忽意江城見有時。
歌繞醉圍拋不得，幾人終夜起題詩。
和人登朗州江亭
作者：張詠
朝代：宋

城上江亭簇暮烟，城根老樹浸江瀾。
何人臨靜夜歌罷，獨客凭高秋興寬。
直下路通諸國遠，偏東山隔半溪寒。
漁翁似會清吟意，笑逐江鷗過淺灘。
喜雨
作者：張詠
朝代：宋

救旱功何遠，淋漓晝復昏。
風雷潛助勢，草木豈知恩。
積靄消殘影，枯源漲舊痕。
朗吟渾得意，重起凭前軒。
夜坐
作者：張詠
朝代：宋

流水涓涓落砌莎，竹窗殘月冷無多。
傍人不念思鄉苦，獨奏南樓一曲歌。
夫差廟
作者：張詠
朝代：宋

由來邪正是安危，不信忠廊任伯嚭。
自古家家有容冶，何須亡國殢西施。
存目·其一
作者：張詠
朝代：宋

詩題：伍員廟首句：胥也應無憾。
存目·其二
作者：張詠
朝代：宋

詩題：泰伯廟首句：至德本無名。
孟孟詞
作者：張詠
朝代：宋

胡中不識春時節，門外春迴花未發。
奴家聞道漢宮春，遥望南天拜新月。
拜新月，攢雙眉。
別部胡茄聲亦悲，低頭自歎胡無知。
寄傅逸人
作者：張詠
朝代：宋

當年失脚下魚磯，苦爲明朝未得歸。
寄語巢由莫相笑，此心不是愛輕肥。
寄傅逸人
作者：張詠
朝代：宋

鷗鷺憐疏野，朝昏繞戶飛。
有誰知此意，獨立對斜暉。
落葉堆荒徑，澄泉照白衣。
聖郡方急善，應好下魚磯。
寄晁同年
作者：張詠
朝代：宋

昔同白日昇穹碧，還同水國司民籍。
三年不見頻寄書，兩月相過忘行役。
桃花江上雪霏霏，黄鶴樓中風力微。
幽勝逼人魂欲飛，此時不醉無與歸。
人間美事應有主，別馬蹄霑邊塞土。
南樓一望心凄迷，昨夜疏簷滴寒雨。
休誇筆力敺真風，勿憶雲山千萬重。
但偶西風一行雁，殺青相問莫辭慵。
寄柏閣宗涓上人
作者：張詠
朝代：宋

周衰風雅言爲，詩匠著禪衣。
身世閒雲片，烟霞共鶴歸。
引泉凉月動，掃徑落花飛。
自信干時拙，終求對掩扉。
寄潭州劉郎中
作者：張詠
朝代：宋

宦途聲稱舊便蕃，朝列皆推比竝難。
受任已過唐刺史，結銜猶是漢郎官。
遥知萬井嗟何暮，酷愛諸峰病亦看。
老大情懷更多感，相思重疊倚危欄。
寄田錫舍人
作者：張詠
朝代：宋

當年心計此心知，忽忽逢人亦自疑。
枉是憂公生白髮，有何長略謝清時。
林僧已怪抽身晚，朝侶猶嫌到闕遲。
多喜通規識幽抱，路遥無處寄相思。
寄程說傅逸人
作者：張詠
朝代：宋

綠楊陰映長楸道，桃杏初花紅影小。
手扶大白口談天，得意相歡不知老。
一從召入金馬門，三載長纓事邊徼。
幾欲含毫寄別離，悠悠亂思如芳草。
寄郝太沖
作者：張詠
朝代：宋

閒愁休問意休疑，此事關身合再思。
心靜易求長世法，氣狂難與少年時。
新編到底將何用，舊好如今更有誰。
猶憶公堂秋會否，繞窗寒竹夜風吹。
寄高主簿
作者：張詠
朝代：宋

青霄數日路歧通，何惜江頭暫駐蹤。
猶有同來未歸者，縣齋寥落倚千峰。
峽路阻風
作者：張詠
朝代：宋

嵩雲草草失前期，佐主無才鬢有絲。
牢落江灘阻風夜，峽猿聲裏坐多時。
幽居
作者：張詠
朝代：宋

落花時節掩關初，請絕江城舊酒徒。
滿屋烟霞春睡足，一溪風雨夜燈孤。
易中有象閑消息，身外無求免歎吁。
多謝巖僧頻見訪，欲迴流水又踟躕。
庭竹
作者：張詠
朝代：宋

挺秀誠堪貴，蕭疏在蘚庭。
小桃遮不得，深雪放教青。
射影池光冷，聲敲鶴夢醒。
牽吟莫可極，重寫上前屏。
弔屈原
作者：張詠
朝代：宋

楚王不識聖人風，縱有英賢志少通。
可惜靈均好才術，一身空死亂離中。
弱柳
作者：張詠
朝代：宋

枝莖何弱種何緣，著架扶持勢可憐。
但見低垂長衛足，更無疏疏欲參天。
離情謾指千條線，野興堪驚一點烟。
最惜柔謙似君子，夜凉重起繞欄邊。
悼蜀四十韻
作者：張詠
朝代：宋

蜀國富且庶，風俗矜浮薄。
奢僭極珠貝，狂佚務娛樂。
虹橋吐飛泉，煙柳閉朱閣。
燭影逐星沈，歌聲和月落。
鬭雞破百萬，呼盧縱大噱。
遊女白玉璫，驕馬黄金絡。
酒肆夜不扃，花市春慚怍。
禾稼暮雲連，紈繡淑氣錯。
熙熙三十年，光景倏如昨。
天道本害盈，侈極禍必作。
當時布政者，岡思救民瘼。
不能宣淳化，移風復儉約。
情性非方直，多爲聲色著。
從欲竊虛譽，隨性縱貪攫。
蠶食生靈肌，作威恣暴虐。
佞岡天子聽，所利唯剝削。
一方仇恨興，千里攘臂躍。
火氣烘寒空，雪彩揮蓮鍔。
無人能却敵，何暇施擊柝。
害物黜貨輩，皆爲白刃爍。
瓦礫積臺榭，荆棘迷城郭。
里第鎖苔蕪，庭軒喧燕雀。
斗粟金帛市，束蒭羅綺博。
悲夫驕奢民，不能飽葵藿。
朝廷命元戎，帥師盪兇惡。
虎旅一以至，梟巢一何弱。
燎毛焰晶熒，破竹鋒熠爚。
兵驕不可戢，殺人如戲謔。
悼耄皆麗誅，玉石何所度。
朱能翦强暴，爭先謀剽掠。
良民生計空，賒死心隕穫。
四野搆豺狼，五畝孰耕鑿。
出師不以律，餘孽何由却。
鄙夫熾蜂蠆，寡術能籠絡。
邊陲未肅清，胡顔食天爵。
世方尚奔競，誰復振謇諤。
黄屋遠萬里，九重高寥廓。
時稱多英雄，才豈無衛霍。
近聞命良臣，拭目觀奇略。
愍農
作者：張詠
朝代：宋

悠悠世事稱無窮，千靈萬象生虛空。
活人性命由百穀，還須著意在耕農。
自有奸民逃禁律，農夫倍費耕田力。
青巾短褐皮膚乾，不避霜風與毒日。
暮即耕兮朝即耘，東坻南壠無閑人。
春秋生成一百倍，天下三分二分貧。
天意昭昭憐下土，英賢比跡生寰宇。
懲奸濟美號長材，來救黎元暗中苦。
我聞愍農之要簡而平，先銷坐食防兼并。
更禁貪官與豪吏，愍農之道方始行。
憫旱
作者：張詠
朝代：宋

皇天詔龍司下土，穀苗乾死天未雨。
如何不念蒼生苦，村落𣀃𣀃椎旱鼓。
懷張白逸人
作者：張詠
朝代：宋

昔年吟社偶通鄰，常貴高風入格真。
名好已期天共歇，性孤翻與世無親。
梁園醉別花燒眼，楚寺秋歸鶴伴身。
從此幽懷不能說，五湖烟月二京塵。
新市驛別郭同年
作者：張詠
朝代：宋

驛亭門外敘分携，酒盡揚鞭淚濕衣。
莫訝臨歧再迴首，江山重疊故人稀。
新秦送人東歸
作者：張詠
朝代：宋

郡齋空古塞垣西，纔喜相逢又解携。
若值山東豪俠問，嵇生慵更作書題。
新秦遣懷
作者：張詠
朝代：宋

貂褐久從戎，因令筆硯慵。
梳中見白髮，枕上憶孤峰。
風動沙昏畫，寒多雪折松。
此心無與問，長願酒盈鐘。
新移蓼花
作者：張詠
朝代：宋

蓼叢疏淡老相宜，移傍清流曲岸西。
紅穗已霑巫峽雨，綠痕猶带錦江泥。
吟狂不覺驚幽鷺，立困翻疑在舊谿。
官滿便應離此去，可憐心緒更難齊。
方竹·其一
作者：張詠
朝代：宋

笋從初籜已方堅，峻節凌霜更可憐。
爲報世間邪佞者，如何不似竹枝賢。
方竹·其二
作者：張詠
朝代：宋

枝枝方直綠參參，林葉疏紅始見心。
却恐當時惡圓佞，結根遥向楚雲深。
方竹杖寄蘇內翰
作者：張詠
朝代：宋

一尋方直剪湘烟，欲寄先愁見賞難。
指佞扶危兩堪試，惟憑不作瘦藤看。
旅中感懷
作者：張詠
朝代：宋

人世貪名豈是閒，幾回思算幾凄然。
故鄉路遠不得信，寒月夜來還復圓。
霜趁悲鴻歸楚澤，風移殘燒下秦川。
莫言酒作銷憂物，更有新詩一兩篇。
旅懷
作者：張詠
朝代：宋

儒術精窮久，風塵鬢欲衰。
知音豈易得，搔首獨何爲。
寓舍思親處，秋原墜葉時。
樂天吟更苦，笑殺五陵兒。
旅懷
作者：張詠
朝代：宋

移文休誚客衣塵，欲去終慚未了身。
一夕亂蛩驚別恨，滿階紅葉愴吟神。
東周住久知音少，白社拋來舊業貧。
猶喜陶潛繞籬菊，带霜開得數枝新。
早發鄂渚
作者：張詠
朝代：宋

五里亭東曉色分，數峰連絡倚青雲。
迴頭却愧公車役，孤負滄洲野鶴羣。
晚泊長臺驛
作者：張詠
朝代：宋

驛亭斜掩楚城東，滿引濃醪勸諫慵。
自戀明時休未得，好山非是不相容。
暮春憶友人
作者：張詠
朝代：宋

楊花零落暮春風，醉起南軒夕照紅。
閒倚焦桐坐無語，故人相隔海門東。
曲湖種柳
作者：張詠
朝代：宋

曲湖連曲接平蕪，前事因循好歎吁。
不見有源堪畎鑿，便來此地費工夫。
蛙能聚響難停息，蓮本含香舊已無。
夾岸近教多種柳，少延春色向城隅。
書園吏申花開榜子
作者：張詠
朝代：宋

後園花開紅滿枝，太守倦遊紅不知。
看花小吏報花信，太守茫然心忽悲。
頭上光陰瞥爾過，昨日少年今老大。
見說花間舞蝶狂，翻飛更著遊蜂和。
朝日蓮
作者：張詠
朝代：宋

少得方爲貴，根莖豈異蓮。
高低全頼水，舒卷自知天。
已任羣芳妒，難妨後笑偏。
向明終有待，呈艷不爭先。
愛重頻移席，徵求苦費錢。
蘭蓀饒酷烈，桃杏愧奢妍。
應瑞花中絕，標名世上傳。
須栽禁池內，用表太平年。
本農
作者：張詠
朝代：宋

奢競苦不息，生民只有冤。
誰搜元化窟，鑿斷麗華根。
使絕侵奪苦，著爲明聖恩。
何煩重師古，即此是羲軒。
杭州一百五日水心亭留題
作者：張詠
朝代：宋

湖邊三月百花紅，湖上遊人處處通。
莫怪此渠來便去，都緣心地似虛空。
東門行
作者：張詠
朝代：宋

茫茫六合生萬靈，周公孔子留賢名。
伊余志尚未著調，秋風拔劍東門行。
金龜典酒知是誰，逢君使我抬雙眉。
眼前萬事不足問，要須醉倒高陽池。
柳枝詞七首·其一
作者：張詠
朝代：宋

玉門關外絮飛空，破虜營前畫影濃。
可便消兵無好術，忍教攀折怨春風。
柳枝詞七首·其七
作者：張詠
朝代：宋

吳王愛重爲遊從，歲歲添栽後苑中。
家國旋亡臺榭毀，數株臨水尚牽風。
柳枝詞七首·其三
作者：張詠
朝代：宋

遠映天街近繞池，長條無力自相依。
上陽宮女愁方絕，又是東風有絮飛。
柳枝詞七首·其二
作者：張詠
朝代：宋

青連遠戍和烟重，靜映疏櫳窣縷輕。
遊子不歸春夢斷，南軒一樹有啼鸞。
柳枝詞七首·其五
作者：張詠
朝代：宋

海潮聲裏越谿頭，誰種千株夾亂流。
安是辭榮同范蠡，綠絲和雨繫扁舟。
柳枝詞七首·其六
作者：張詠
朝代：宋

帳偃纓垂已有名，水邊花外更分明。
前賢可得輕詞句，幾變新聲入鄭聲。
柳枝詞七首·其四
作者：張詠
朝代：宋

輕柔多稱地多宜，纔種纖桃又引枝。
不及垂陰向黎庶，春風一路送亡隋。
桃源觀
作者：張詠
朝代：宋

簷下山光砌下苔，人間重遇眼重開。
舊林諸子休移誚，已許孤雲作計迴。
歸越東舊隠留別秦中知己
作者：張詠
朝代：宋

客亭楊柳葉初殘，歌咽秋空慘別顔。
吟愛好峰歸越路，醉衝寒雨出秦關。
烟蘿庭戶重栖倚，漁浦人家舊往還。
縱使功名無分得，免教心在怨尤間。
歸隠嵩陽
作者：張詠
朝代：宋

浮世事無限，何須要到頭。
壯心爲客盡，孤跡卧雲休。
匣劍已全棄，林僧亦少酬。
從來愁恨意，乞待外人愁。
每憶家園樂蜀中寄傅逸人·其一
作者：張詠
朝代：宋

每憶家園樂，當年枉用心。
翻身期濟物，明代已腰金。
守道知無取，防奸似不任。
休今得休去，誰肯羨爲霖。
每憶家園樂蜀中寄傅逸人·其二
作者：張詠
朝代：宋

每憶家園樂，名賢共里閭。
劇談祛夜瘧，幽夢得鄉書。
漸長性情懶，隔年音信疏。
終嫌累高節，不得薦相如。
洛中
作者：張詠
朝代：宋

翠輦西巡未有期，玉樓烟鎖鳳參差。
可憐三月花如錦，狂殺滿城年少兒。
洛中寓居
作者：張詠
朝代：宋

風塵籍籍伴窮迷，旋賃高齋洛水西。
綠樹不知遊子恨，夕陽閒引杜鵑啼。
苔侵舊徑來人絕，花滿南軒翠竹低。
自笑詩書冷無味，抱琴階下草萋萋。
淮西敘別
作者：張詠
朝代：宋

天門高兮未我揭，驅馬淮西阻風雪。
高陽狂客夜敲門，清談大笑傾金尊。
一飲使君樓，騰騰醉未休。
再約娛賓曲，歌舞喧耳目。
宛若是子之哲兮，精神多崛奇。
穆矣簪纓之後兮，動止饒令儀。
繁花不染君子道，大鵬自有飛鳴時。
何顧我之彌彌，不可無言而辭。
淮西有答
作者：張詠
朝代：宋

天教明道知經綸，只在尊君兼庇民。
鶴板未徵身且賤，輕車素珮遊紅塵。
飄飄颻颻齊與魯，半醉半醒陳復楚。
夜倚西風拔劍舞，拔劍舞，擊劍歌，青雲路遥心奈何。
淮陽書懷寄朝中親舊
作者：張詠
朝代：宋

聖恩重疊念龍鐘，新賜淮陽地望崇。
纔有筋骸堪策杖，更無情緒可憂公。
日思舊隠歸何計，或問前程笑指空。
昨日凭高向西望，滿川烟樹雨濛濛。
留別博州推官楊丹
作者：張詠
朝代：宋

郊亭欲別時，霜葉翻空日。
男兒志在乘長風，去便離憂慘顔色。
鏌鋣煌煌對尊酒，醉舞不成空握手。
恥唱悠悠易水歌，羞折絲絲關外柳。
我欲爲君操峻節，研清詞，古來賢聖同驅馳。
連城白璧不足道，濟時才略爲藩籬。
一以答惠貺，再欲酬心知。
從今明月夜，應有遠相思。
登崇陽縣北峰亭
作者：張詠
朝代：宋

高榭臨公宅，凭軒萬木秋。
亂雲橫島嶼，鳴雁下汀州。
到此欲長醉，何門銷舊愁。
若爲陶靖節，容易賦歸休。
登崇陽縣美美亭
作者：張詠
朝代：宋

萬象盤迴處，年來此創亭。
喧闐當邑地，清絕倚禪扃。
砌迥波流碧，空凉洞壑青。
人家晴渡口，漁釣暖沙汀。
岸竹風成韻，皋禽曉曬翎。
栽花多是藥，題壁半書經。
遠客憑銷恨，高僧與勒銘。
掃苔朝復暮，閑日醉還醒。
不可窮吟思，將須列畫屏。
浮虛莫輕賞，美美獨丁寧。
登麟州城樓
作者：張詠
朝代：宋

莫問戎庭苦，高欄是夕攀。
時清官事少，邊靜戍人閒。
雉堞臨寒水，穹廬倚亂山。
皇恩正無外，不擬更移關。
登黄鶴樓
作者：張詠
朝代：宋

重重軒檻與雲平，一度登臨萬想生。
黄鶴信稀烟樹老，碧魂亂晚風清。
何年紫陌紅塵息，終日空江白浪聲。
莫道安邦是高致，此身終約到蓬瀛。
發冷水鋪
作者：張詠
朝代：宋

冷水東南去路賒，水邊山掩見人家。
無端下馬尋幽處，鷗鷺飛飛出荻花。
相州官舍
作者：張詠
朝代：宋

林木千重閉郡樓，西山濃翠去無由。
思量自古逃名者，多少清閒到白頭。
祛惑
作者：張詠
朝代：宋

過與夜光不肯要，捉得泥丸弄到老。
因嗟蜀望無胸懷，至今號作思歸鳥。
秋日寄友人
作者：張詠
朝代：宋

柳條風暖會吟時，林下池邊屐齒移。
別後過從更疏懶，暮蟬嘹亂不勝悲。
秋日登美美亭
作者：張詠
朝代：宋

野人官職與心違，何況經年未得歸。
一夕秋風無限思，偶來凭檻到斜暉。
秋霖
作者：張詠
朝代：宋

觸石便溟濛，經旬失遠空。
深疑竹箭浪，兼起蓼花風。
浄長苔痕綠，寒催木葉紅。
蒼蒼不可問，惆悵漢陵東。
竹
作者：張詠
朝代：宋

卷簾陰薄漏山色，欹枕韻疑寒雨聲。
春晚不知桃李謝，歲寒非避雪霜深。
答人惠四明山蕉葉扇
作者：張詠
朝代：宋

團團休復頌齊紈，蕉葉精新舉世傳。
更愛四明來處異，可量三伏用時便。
已無酷暑侵肌骨，肯放青蠅觸几筵。
因藉仁風慰黎庶，寧知不及古人賢。
答劉道人
作者：張詠
朝代：宋

嵩陽峰底洞中天，曾共浮丘對掩關。
知道高閒少兼濟，折腰從此到人間。
筵上贈小英
作者：張詠
朝代：宋

天教傳百花，摶作小英明如花。
住近桃花坊北面，門庭掩映如仙家。
美人宜稱言不得，龍腦熏衣香入骨。
維揚軟縠如雲英，毫郡輕紗若蟬翼。
我疑天上婺女星之精，偷入筵中名小英。
又疑王母侍兒初失意，謫向人間爲飲妓。
不然何得膚如紅玉初碾成，眼似秋波雙臉橫。
舞態因風欲飛去，歌聲遏雲長且清。
有時歌罷下香砌，幾人魂魄遥相驚。
人看小英心不足，我看小英心本足。
爲我高歌送一杯，我今贈爾新翻曲。
結交
作者：張詠
朝代：宋

古人死恨爲交難，交心不移誠可歡。
須知闇水生波瀾，壯夫一欲摧心肝。
緝書齋
作者：張詠
朝代：宋

綠流北面桃花中，書齋閑鎖塵蒙籠。
紗窗挂戶明月空，階前草深鳴細蟲。
千書閟久陰生蠹，治世之文欲無緒。
彫梁語燕不復歸，華池皓鶴先飛去。
我來憩駕吟青春，呼奴嘯匠連揮斤。
一日整庭戶，二日芟荆榛。
薙草留蕙若，掃逕連松筠。
千花萬木似得意，幽香細韻來相親。
衆口藉藉道，一以如初新。
伊余世上耽書客，古今萬事羅胸臆。
運海摶風當振翼，任是青天更高碧。
縣齋感懷二首·其一
作者：張詠
朝代：宋

前朝官政似無端，彭澤先生百日還。
堪愧崇陽九河客，明時不敢自歸山。
縣齋感懷二首·其二
作者：張詠
朝代：宋

傍人休愛命皇華，即問何能報國家。
長憶鄉園舊廬舍，會須拋印自鋤瓜。
縣齋秋夕
作者：張詠
朝代：宋

才薄難勝任，空銷懶惰情。
公堂羣吏散，苔地亂蛩聲。
隔歲鄉書絕，新寒酒病生。
方今聖明代，不敢話辭榮。
聞鷓鶘
作者：張詠
朝代：宋

畫中曾見曲中聞，不是傷情即斷魂。
北客南來心未穩，數聲相應過前村。
至道乙未蜀中送人東歸
作者：張詠
朝代：宋

綠楊陰裏卓旌旃，一曲離歌獨泫然。
顧我無才狂似鹿，羨君清節直如弦。
錦城冠難初平日，帝里春和入謁天。
好竭忠誠佐真主，莫教尋佞苦妨賢。
與進士宋嚴話別
作者：張詠
朝代：宋

人之相知須知心，心通道氣情轉深。
凌山跨陸不道遠，躡屩佩劍來相尋。
感君見我開口笑，把臂要我談王道。
幾度微言似愜心，投杯著地推案叫。
此事置之無復言，且須舉樂催金船。
人生通塞未可保，莫將閒事縈心田。
興盡忽告去，挑燈夜如何。
彈琴起雙舞，拍手聊長歌。
我輩本無流俗態，不教離恨上眉多。
舟中晚望桃源山
作者：張詠
朝代：宋

仙山初指眼初明，倚棹因妨半日程。
雲裏未忘尋去路，世間爭合有浮名。
巖空闇老松千尺，天靜時聞鶴一聲。
更謝暮霞憐惜別，滿坡紅影照崢嶸。
舟次辰陽
作者：張詠
朝代：宋

昔賢勞苦爲憂官，我自無才欲忘餐。
鳴棹幾程灘勢惡，宿亭一夜雨聲寒。
山連古洞蠻烟合，地落秋畬楚俗歡。
雖指公餘便東下，好峰猶得捲簾看。
舟行
作者：張詠
朝代：宋

江邊烟草濕烟江，沙白頻翹鷺一雙。
□細不知吟愛甚，雨中時起閉船窗。
舟行感懷
作者：張詠
朝代：宋

風帆江上往來頻，漁叟應多笑此身。
自愧無才酬聖澤，已甘行樂負青春。
疲贏未復空忘味，綱緒難條欲問津。
更擬傾盃祝天地，世間不用長奸人。
苦熱
作者：張詠
朝代：宋

赫日炎炎爍遠窗，泉邊樹底亦無風。
行人莫便多辭苦，猶勝東郊炙背翁。
蕭蘭
作者：張詠
朝代：宋

種蕭芳蘭中，蕭生蘭亦瘁。
它日秋風來，蕭蘭一齊敗。
自古賢者心，所憂在民泰。
不復夢周公，中夜獨慷慨。
蜀中傷陳恕左丞
作者：張詠
朝代：宋

英賢去世世同悲，管葛才能更比誰。
心盡西山離隠後，名喧深殿受恩時。
謀猷不枉稱人傑，精審真堪作吏師。
漫就高原向東哭，路長天遠豈能知。
解嘲
作者：張詠
朝代：宋

我本高陽徒，平生意氣凌清虛。
詞鋒即日未見試，壯年束手來窮途。
蛟龍豈是池中物，風雨不夾狂不得。
五都年少莫相猜，鸞鳳雞犬非朋儕。
志士抱全節，愚下焉復知。
寧作鸞鳳饑，不爲雞犬肥。
君不見淮陰漢將未逢時，市人頗解相輕欺。
又不聞宣尼孜孜救亂治，厄宋圍陳亦何已。
往者尚有然，余生勿多恥。
休誇捷給饒聲光，莫以柔滑勝剛方。
我愛前賢似松柏，肯隨秋草凋寒霜。
道在康民致堯禹，豈要常徒論可否。
興來轉脚上青雲，何必贏馿苦相侮。
訪有不遇
作者：張詠
朝代：宋

舊徑莓苔合，兒童獨閉門。
踏霜歸遠店，凉月照空尊。
雁響蒹葭浦，風驚橘柚村。
知音在何處，凝寂欲銷魂。
請人畫嵩山圖
作者：張詠
朝代：宋

嵩陽三十六峰寒，向爲明時隠遁難。
却顧事繁思不及，如何與作畫圖看。
諭意
作者：張詠
朝代：宋

但求報國莫求名，說著陰功是有情。
楚漢既分寰宇定，留侯先意便辭榮。
謝雲居山人草鞋
作者：張詠
朝代：宋

雲居山客草爲鞋，路轉千峰此寄來。
昨日公餘偷步躡，萬端心緒憶天台。
貽傅逸人
作者：張詠
朝代：宋

少年名節動人羣，避俗深居積水濆。
幾爲典衣留遠客，半來欹枕看閒雲。
門連酒舍青苔滑，路近沙汀白鳥分。
誰道無心活黎庶，數篇新製詠南薰。
贈劉吉
作者：張詠
朝代：宋

天地有至私，劉生與英氣。
學必摘其真，文能取諸類。
叫回堯舜天，聒破周孔耳。
通寒不我知，要在歡生意。
居危不苟全，憑艱立忠義。
歸國有賢名，天子聞之喜。
倒海塞橫流，掀天建高議。
冒死雪忠臣，讜言警貴侍。
四海多壯夫，望風毛骨起。
如今竟陵城，榷司茶菽利。
鶴情終是孤，仁性困亦至。
勞勞憂衆民，咄咄駡貪吏。
方期與叫閽，此實不可棄。
如何不自持，稍負纖人累。
酣歌引酒徒，亂入垂楊市。
狂來拔劍舞，踏破青苔地。
羣口咤若奇，我心憂爾碎。
請料高陽徒，何如東山器。
請料酒仙人，何如留侯志。
去矣劉跋江，深心自爲計。
贈孫曹二生
作者：張詠
朝代：宋

西洛繁華外，幽奇二隠同。
喧卑不主耳，賢達許高風。
宮水當門落，僧園舊徑通。
看書悲往事，坐石嘯晴空。
世界搜吟內，山川曠望中。
憂人過憂己，豈是卧雲翁。
贈聶堯
作者：張詠
朝代：宋

聶堯懷抱何翹然，遊心聖道三十年。
智泉湍激橫碧海，文山奇崛凌青天。
神充氣溢眸子好，常談盡是經綸道。
早求入用活蒼黔，莫向塵中虛自老。
赴職荆湖途中作
作者：張詠
朝代：宋

闕下過從禮數頻，到官憂事更勞神。
每逢山驛連宵住，似待孤雲憫此身。
退居近墅
作者：張詠
朝代：宋

選得烟村寄掩扉，拙謀翻似解忘機。
名場未入老將至，鄉信不來春欲歸。
窗背晚陰黄鳥語，簟橫幽徑落花飛。
何由盡會蒼蒼意，時復携筇上翠微。
送人北遊
作者：張詠
朝代：宋

慈親別幾時，又作北遊期。
萬馬方征虜，單車欲訪誰。
遠身孤劍共，幽抱素琴知。
應渡黄河夕，波濤驚夢思。
送別李司直
作者：張詠
朝代：宋

亭下依微見遠村，亭中離恨若爲論。
數聲歌罷揚帆去，民吏相看有淚痕。
送別王秘丞
作者：張詠
朝代：宋

帝鄉三十年前別，江外相逢鬢已衰。
清論未窮行計速，爲君臨水立多時。
送別祝隠士
作者：張詠
朝代：宋

龍鐘塵滿衣，特特叩柴扉。
暫慰經年別，人驚千里歸。
山川秋末後，風雪雁來稀。
莫便長休去，明時待發揮。
送別蘇寺丞
作者：張詠
朝代：宋

公身多不定，何路慰飄離。
莫以微言合，苦將幽思悲。
山程朝醉少，雪屋夜眠遲。
即問逢春約，芳菲折贈誰。
送張及三人赴舉
作者：張詠
朝代：宋

才雄揚子雲，古稱蜀川秀。
千載遺英聲，三賢繼其後。
文章積學成，孝友亦天授。
遠郡得充庭，期將免固陋。
送張及之任穀城
作者：張詠
朝代：宋

不求灼灼不卑垂，自愛先賢力自爲。
德行舊多鄉曲譽，文章新受聖皇知。
辭親西國春方好，去路千峰鶴亦隨。
若到縣封修政術，漢南良牧是元龜。
送祝隠者
作者：張詠
朝代：宋

當年辭聘幣，高卧魯郊西。
道與常流別，名將往哲齊。
細蟲喧四壁，芳草暗前蹊。
猶有談玄叟，時時一杖藜。
送趙寺丞罷秩遊青城山
作者：張詠
朝代：宋

公餘長閉目，只是老心情。
聞道尋山去，連忙出戶迎。
好峰須到頂，靈跡要知名。
迴日從容說，余將少解酲。
送韓使君赴任越州十一韻
作者：張詠
朝代：宋

聖皇憂越人，與之求良牧。
矗侯簡帝心，受詔荒東服。
再拜陳苦詞，臣生非碌碌。
未得滅匈奴，雖榮亦爲辱。
戎醜方款盟，宸恩倦兵黷。
難展窮北威，遂作東南福。
況有重慎資，足致奸巢覆。
況有明恕懷，可使夷人伏。
行歌烟靄空，坐嘯江山綠。
無憂報政遲，只怕徵還速。
他日遺遠書，幸勿忘蘭菊。
送馬道人歸天台
作者：張詠
朝代：宋

逢山長欲便辭榮，見說天台益自驚。
絕頂要歸終久住，此時無計伴師行。
囊携鼎藥身難老，路接仙橋眼更明。
莫笑宦途滋味薄，五湖曾有片帆輕。
送魏道士
作者：張詠
朝代：宋

江上蕭蕭木葉飛，天台狂客杖藜歸。
莫嫌俗吏勤相顧，曾是嵩陽舊掩扉。
途中
作者：張詠
朝代：宋

人情到底重官榮，見我東歸夾路迎。
不免舊溪高士笑，天真喪盡得浮名。
遊桃源觀
作者：張詠
朝代：宋

一從仙去失仙源，樹老臺荒又幾番。
塵世莫嗟無分到，星壇空自有名存。
竹邊風建秋醒眼，花底泉香夜斷魂。
多少尋真舊題處，我來重與拂苔痕。
遊趙氏西園
作者：張詠
朝代：宋

蜀中春艷世間殊，比竝陳園恐未如。
數里花光浮暖日，六街塵浄見香車。
翻空雅樂催歡處，入格新詩上板初。
方信承平無一事，淮陽閒殺老尚書。
過武陵溪二首·其一
作者：張詠
朝代：宋

生平苦愛山兼水，南國晴凝儘可携。
即問世間誰見我，扁舟初下武陵溪。
過武陵溪二首·其二
作者：張詠
朝代：宋

武陵山下水沖溶，往事追尋興莫窮。
欲就漁人問閒趣，葉舟齊過蓼灣東。
過華山懷白雲陳先生
作者：張詠
朝代：宋

性愚不肯林泉住，强要清流擬致君。
今日星馳劍南去，迴頭慚愧華山雲。
郊居寄朝中知己
作者：張詠
朝代：宋

年來流水壞平田，客徑窮愁自可憐。
汀葦亂摇寒夜雨，沙鷗閒弄夕陽天。
狂嫌濁酒難成醉，冷笑清詩不直錢。
碧落故人知我否，幾回相憶上漁船。
郊居會傅逸人
作者：張詠
朝代：宋

久客倦驚魂，田居乞塹安。
義寧忘力學，貧要奉親歡。
枕外河聲老，門前野色寬。
支流狂繞砌，叢葦品當欄。
書葉招鄰彥，扶筇話肺肝。
吟懷難契遇，醉語動辛酸。
隠几歲時變，凭軒雷雨殘。
致君須有分，會此擲魚竿。
郡齋書情寄仙遊張及
作者：張詠
朝代：宋

老去慵仍甚，榮名舊日疏。
又因經歲病，不答故人書。
閉閤僧歸後，看山吏散初。
何因問心跡，之子最相於。
郡齋秋夕
作者：張詠
朝代：宋

久負嵩雲約，年來半白頭。
風驚落葉夕，雨滴戍城秋。
調古將誰合，心狂謾自愁。
遲迴不能寐，重起凭危樓。
鄴中留別平仲
作者：張詠
朝代：宋

聞說懷經濟，乘閒過隠廬。
話言殊不逆，交分合何如。
道愧將時背，心非與世疏。
凄凄重惜別，蟬噪古槐初。
酣飲
作者：張詠
朝代：宋

不敢指天象，象中皆有神。
不敢說人事，謾致奸邪嗔。
豈若內酣飲，兀然陶吾真。
吾真小不見，吾真大無倫。
真苟無所適，亦免招悲辛。
堪笑古人愚，刺轢徒殞身。
酬宗人殿院見示詩集
作者：張詠
朝代：宋

句好如天設，看來字字精。
功夫能到此，心意可知清。
已得風雅正，任從時士輕。
何當較才用，期與二南并。
酬所知
作者：張詠
朝代：宋

皇風浩蕩吹天地，天下英髦連鳳起。
海鵬一飛一萬里，三尺微風何足謂。
金陵郡齋述懷
作者：張詠
朝代：宋

傍人往往羨清途，野逸情懷亦自扶。
官舍四邊多種竹，潮溝一面近生蘆。
病嫌見客低徊甚，老覺臨官氣味麤。
不信浮名是身累，有時閒撚白髭鬚。
闕下元夕令領寄大有
作者：張詠
朝代：宋

月華瀟洒始徘徊，時起平津雅宴開。
照座玉山皆俊彩，驚人綺句盡仙才。
秋風未泛鴟夷檝，浮世皆登郢隗臺。
的被鄰翁深鄙誚，尚迷繁盛不歸來。
闕下寄傅逸人
作者：張詠
朝代：宋

疏疏蘆葦映門牆，更有新秋膾味長。
何事輕拋來帝里，至今魂夢繞寒塘。
陽春曲
作者：張詠
朝代：宋

東風習習吹庭樹，知道春權移日馭。
青紅獨解露春心，凝冷無言避春去。
大有閒階白日長，清詞麗句祝春皇。
春皇不肯論功烈，惟有年年君道昌。
雨夜·其一
作者：張詠
朝代：宋

四簷寒雨滴秋聲，醉起重挑背壁燈。
世事不窮身不定，令人閒憶虎谿僧。
雨夜·其二
作者：張詠
朝代：宋

簾幕蕭蕭竹院深，客懷孤寂伴燈吟。
無端一夜空階雨，滴破思鄉萬里心。
館中新蟬
作者：張詠
朝代：宋

脫塵還與比仙遊，露腹何妨近品流。
嫩殻半遺紅藥地，細聲偏傍綠楊樓。
詩家取象吟難盡，畫格偷真意不休。
正好儒林擬緌紼，憑欄無苦預悲秋。
驚棲曲
作者：張詠
朝代：宋

天昏昏，月娟娟，驚棲之烏伊啞而翩翾。
豈非海寒天風惡，扶桑半折枝巢落。
又非鵰鶚之不仁，鄧林何苦難容身。
吁嚱哉，雛雛弄翼出蓬蒿，欲就鸞凰高壘巢。
安巢待何時，平林容低枝。
低枝苦賤良可越，却厭爭飛笑鵜鴂。
星稀夜寒啼轉多，恐作枝間斷腸血。
人生功名難與期，聽之永夜生憂思。
援琴欲理驚棲曲，調苦聲悲不相續。
驪山感事
作者：張詠
朝代：宋

古來仁聖最憂多，合倚承平縱逸麽。
行幸未停歌未闋，羯胡兵已渡黄河。
鶴
作者：張詠
朝代：宋

共憐潔白本天姿，縱在泥塵性不卑。
況是稻粱厭足日，好尋烟月却歸時。
跡參詩雅何年盡，名繫仙經四海知。
應到崑丘指來歷，曾陪鴛鷺浴華池。
鷺鸞
作者：張詠
朝代：宋

碧蘆風暖健精神，烟澹烟濃片影分。
天怪覓魚心未足，不教名興鶴同羣。
句
作者：張誌
朝代：宋

矗漢危橋吞兔魄，出林疏磬落鯨濤。
游老君洞
作者：張說
朝代：宋

枕漱鑱鍼泉石肓，登臨又刮山川目。
太清飛出離宮景，平地分爲散仙福。
知津有頼大夫松，避道尤勤居士木。
層巒破曉霞散綺，斷岸涵空霧披縠。
界遠都歸粟粒藏，脈近寧勞杖頭縮。
不愁風引輕舟却，更喜村通小徑曲。
妙含道德五千餘，迥出洞天三十六。
青牛稅駕從嬾卧，寶猊回拱長蹲伏。
猶餘砥室燦金星，安用柔宗扶玉局。
巖前日月自朝夕，物外乾坤豈寒燠。
蛇靈必化第須時，豹隠唯鄰聊協卜。
共知容與樂無限，誰想緒餘善非獨。
兩柱擎天壽八荒，一水爲霖登百穀。
深嗟晚到償疇昔，爭忍疎游逾信宿。
癡兒浪作謝鯤圖，坐進因明天下谷。
靜樂軒喜成
作者：張諤
朝代：宋

山縣爲官不見山，一朝列嶂忽當關。
抽身牒訴時舒眼，領客杖藜聊解顔。
常樂本來由我靜，倦飛每爾愧知還。
莫嫌邑小仍兼陋，曾有涪翁賞是間。
閑居
作者：張諮
朝代：宋

兀兀浮生水上萍，百年那得眼長青。
醉中但愛杯呼月，鏡裏驚看髩易星。
瓶膽插花時過蝶，石拳栽草也留螢。
瑶音到手知音少，默誦南華一卷經。
句
作者：張謨
朝代：宋

佳嶺花光紛似雪，荔江波色綠於苔。
句
作者：張谷山
朝代：宋

可惜荼䕷都過了，近來猶自有薔薇。
句
作者：張貴謨
朝代：宋

不見片雲頭上黑，頓添一夜鬢邊霜。
題睢陽五老圖
作者：張貴謨
朝代：宋

駟馬鮮能容白髮，萬釘終不潤黄壚。
烏靴席帽紅塵裏，幻出睢陽五老圖。
題招提院靜照堂
作者：張賁
朝代：宋

缾錫爲生久，門闌過客疏。
於間見真寂，燕坐此清虛。
事事皆身外，悠悠度歲餘。
如何繁草木，還長舊庭除。
和遺綃女子
作者：張資
朝代：宋

香來著吾懷，先想纖纖手。
果遇贈香人，經年何恨久。
和遺綃女子·其一
作者：張資
朝代：宋

濃麝應同瓊體織，輕綃料比杏腮紅。
雖然未近來春約，已勝襄王魂夢中。
和遺綃女子·其二
作者：張資
朝代：宋

自得佳人遺贈物，書窗終自獨無寥。
未能得會真仙面，時賞香囊與絳綃。
應約訪遺綃女子
作者：張資
朝代：宋

何人遺下一紅綃，暗遣情懷意氣饒。
勒馬住時金𩍐脫，亞身親用寶燈挑。
輕輕滴滴深深染，慢慢尋尋緊緊□。
料想佳人初失却，幾回纖手摸裙腰。
謝崔子高
作者：張賽賽
朝代：宋

春光駘蕩滿皇州，裊裊垂楊夾御溝。
新燕梁間調好語，雛鶑林內囀歌喉。
當筵幸與多才遇，好景須還雅韵酬。
多謝東君多顧盼，免教重罰一生羞。
句·其一
作者：張軫
朝代：宋

山曉月初上，江鳴潮欲來。
句·其二
作者：張軫
朝代：宋

不辨越王臺。
一室
作者：張載
朝代：宋

九萬笑鵬摶，幽居一室寬。
雨聲便早睡，酒力壓新寒。
懶覺閑多味，衰知死有端。
此生吾自斷，不必夢邯鄲。
候人
作者：張載
朝代：宋

林木南山薈蔚時，工斤樵斧竟朝儕。
舉知趨利青冥上，不念幽閨季女饑。
克己復禮
作者：張載
朝代：宋

克己工夫未肯加，吝驕封閉縮如蝸。
試於中夜深思省，剖破藩籬即大家。
八翁吟十首·其一
作者：張載
朝代：宋

步虛聲裏八奇翁，八奇須信古英雄。
賓朋未散山翁醉，聽歌同入醉鄉中。
八翁吟十首·其一〇
作者：張載
朝代：宋

籃輿多病八吟翁，雲賓溪叟恣游從。
清時無事青山醉，青山仍醉最青峰。
八翁吟十首·其七
作者：張載
朝代：宋

寓言豪誕漆園翁，夸談名理浩無窮。
早知懸解人間世，爭知懸解不言中。
八翁吟十首·其三
作者：張載
朝代：宋

磻溪溪畔釣魚翁，濯纓溪水聽溪松。
龜猷未告非熊兆，漁簑堪笑老龍鍾。
八翁吟十首·其九
作者：張載
朝代：宋

褒斜谷口臥龍翁，量如江海風如虹。
不應三顧逢先主，至今千載慕冥鴻。
八翁吟十首·其二
作者：張載
朝代：宋

傅巖巖下築巖翁，幽通心與帝心通。
憂勤未感思賢夢，相霖何日見成功。
八翁吟十首·其五
作者：張載
朝代：宋

龜山山下感麟翁，麟翁知己幾時逢。
自從顔孟希蹤後，幾人今日更希蹤。
八翁吟十首·其八
作者：張載
朝代：宋

一身無礙竺乾翁，遍圓身世戒身同。
船師從我乘桴去，頑空中與指真空。
八翁吟十首·其六
作者：張載
朝代：宋

青牛西去伯陽翁，當年夫子嘆猶龍。
立言爲恐真風喪，豈知言立喪真風。
八翁吟十首·其四
作者：張載
朝代：宋

老原原上卜年翁，感天功業地天聰。
流言未信成王悟，悟成全得起禾風。
别館中諸公
作者：張載
朝代：宋

九天宮殿鬱岧嶤，碧瓦參差逼絳霄。
藜藿野心雖萬里，不無忠戀向清朝。
劉陽歸鴻閣
作者：張載
朝代：宋

簾捲晴空獨倚闌，冥鴻點點無無間。
秋風注目無人會，時與白雲相對閑。
卷耳解
作者：張載
朝代：宋

閨閫誠難與國防，默嗟徒御困高岡。
觥罍欲解痡瘏恨，采耳元因備酒漿。
古樂府·東門行
作者：張載
朝代：宋

古風出東門，我行樂巾綦。
今歌東門行，牽衣強留甘餔糜。
仗劍去，忽如遺，時清君去予心哀。
句·其一
作者：張載
朝代：宋

十載相從應學得，怕人知事莫萌心。
句·其七
作者：張載
朝代：宋

歸燕羈鴻共斷魂，荻花楓葉泊孤村。
句·其三
作者：張載
朝代：宋

無限寒鴉冒雨飛。
句·其九
作者：張載
朝代：宋

無疑菱荇香。
句·其二
作者：張載
朝代：宋

若要居二宅，先須入禮門。
句·其五
作者：張載
朝代：宋

苦厭塵沙隨馬足，卻思風浪拍船頭。
句·其八
作者：張載
朝代：宋

春菰牙露翠，水荇葉連青。
句·其六
作者：張載
朝代：宋

一目全牛萬隙開。
句·其四
作者：張載
朝代：宋

紅樹高高出粉牆。
合雲寺書事三首·其一
作者：張載
朝代：宋

山前咫尺市朝賒，垣屋蕭條似隱家。
過客不須攜鼓吹，野塘終日有鳴蛙。
君子行
作者：張載
朝代：宋

君子防未然，見幾天地先。
開物象未形，弭灾憂患前。
公旦立無方，不恤流言喧。
將聖見亂人，天厭懲孤偏。
竊攘豈予思，瓜李安足論。
呂不韋春秋
作者：張載
朝代：宋

秦市金懸魯史修，措辭當日兩難求。
書傳果在西遷後，錐口諸儒未必休。
呂子進知睦州予追送累日別後寄之
作者：張載
朝代：宋

籬鷃雲鵬各有程，匆匆相別未忘情。
恨君不在篷籠底，共聽蕭蕭夜雨聲。
和薛伸國博漾陂
作者：張載
朝代：宋

幾年煙浪掩遺蹤，今意扶持古意同。
簪笏每遊高聖世，蓴鱸聊爲快秋風。
輕陰島嶼莓苔濕，夜雨蛟龍窟穴空。
南浦雲峰晴不亂，北窗溪木暗難通。
春濃岸酰成行碧，日暖汀花取次紅。
歲月可悲唐廢苑，山河終近漢離宮。
歸禽影轉沙堤曲，處土居鄰竹塢東。
星斗已知天象富，菱蒲堪喜地毛豐。
持竿幸有魚充鼎，混浴須嗟鶴在籠。
吏隱苟能遊物外，江鄉何必羨吳中。
土牀
作者：張載
朝代：宋

土牀煙足紬衾暖，瓦釡泉乾豆粥新。
萬事不思溫飽外，漫然清世一閒人。
夢中
作者：張載
朝代：宋

楚峽雲嬌宋玉愁，月明溪凈印銀鈎。
襄王定是思前夢，又抱霞衾上玉樓。
契重
作者：張載
朝代：宋

契重金蘭屈指誰，偶然傾蓋接英輝。
疏慵唱和應嫌晚，久淡封題莫厭稀。
致主每思烹鼎說，剪戎何日檄書飛。
安仁久識儒家樂，老大情懷漸有依。
孤宦
作者：張載
朝代：宋

孤宦殊方意自違，鄰光茲幸託餘輝。
人心識盡童心減，世事諳多樂事稀。
直有歲寒甘栢說，終無春思惜花飛。
豈同毛刺墦間客，向望他門卜所依。
宿興慶池通軒示同志
作者：張載
朝代：宋

清湘庭下千竿竹，百尺斑斕聳蒼玉。
通軒軒外萬頃陂，陂接南山天與齊。
唐基一壞半禾黍，舉目氣象增愁思。
我來正當搖落時，塵埃七日無人知。
東平叔子信予友，問學不厭堅相隨。
叔子莫痛鳳沼湮，又莫悲愁花萼墮。
所憂聖道久榛塞，富貴浮雲空點涴。
明發予西叔且東，高談更爲通宵坐。
岳陽書事
作者：張載
朝代：宋

洞庭水落洲渚出，疊翠疏峰遠湮沒。
重樓百尺壓高城，畫棟沉沉倚天闕。
湖光上下天水融，中以日月分西東。
氣凌雲夢吞八九，欲與溟渤爭雌雄。
澄瀾無風雨新霽，一日萬頃磨新銅。
琉璃夜影貯星漢，騎鯨已在銀潢中。
湘妃帝子昔何許，但有林壑青浮空。
蒼梧雲深不可見，遺恨千古嗟何窮。
須臾暝晦忽異色，風怒濤翻際天黑。
乘陵瀨壑走魑魅，停滀百怪誰能測。
也許看舟子玩行險，更欲飛帆借風力。
安得晴雲萬里開，依依寒光浸虛碧。
憶別
作者：張載
朝代：宋

柳絮飛時與君別，南樓把酒看明月。
月似當年離別時，柳絮如君何處飛。
千書百書要相就，思君不見令人瘦。
念君情意只如初，顧我形骸已非舊。
朝來有信渡黄河，雁足繫書多網羅。
城南城北芳草多，月明如此奈愁何。
我欲
作者：張載
朝代：宋

我欲庭前木葉疏，病枝衰蔓手披除。
從今燕坐無通塞，來往風煙任卷舒。
春晚·其一
作者：張載
朝代：宋

雲靄浮空半雨晴，茅簷未忍掃殘英。
欲將春物飄零盡，只有黄鸝一兩聲。
春晚·其二
作者：張載
朝代：宋

浮花浪蕊自紛紛，點綴莓苔作繡茵。
獨有猗蘭香未歇，可紉幽佩繫餘春。
書齋自儆
作者：張載
朝代：宋

畫前有易不知易，玄上求玄恐未玄。
白首紛如成底事，蠹魚徒自老青編。
有喪
作者：張載
朝代：宋

有喪不免道終非，少爲親嫌老爲衰。
舉世只知隆考妣，切思不見我心悲。
樂處
作者：張載
朝代：宋

樂處加功勉處行，事無甘苦必心亨。
絅衣容有文章在，低首時人莫怨爭。
牧牛兒
作者：張載
朝代：宋

牧牛兒，放牛莫放澗水西，澗水流急牛苦饑。
放牛莫放青草畔，牛臥得草兒亦懶。
隨牛莫着鞭，幾年力作無荒田。
雨調風順租稅了，兒但放牛相對眠。
登峴首阻雨·其一
作者：張載
朝代：宋

羊公風績幾經秋，獨繞龜趺爲少留。
欲問荆人尋舊事，一江青泚自東流。
登峴首阻雨·其三
作者：張載
朝代：宋

江風飛雨上雕欄，庭樹蕭蕭景自閑。
向晚浮雲遮不盡，好山渾在有無間。
登峴首阻雨·其二
作者：張載
朝代：宋

江浮雲影抱層欄，雲外青山一水間。
盡日倚闌看不足，杖藜欲去更回環。
登峴首阻雨·其四
作者：張載
朝代：宋

庭前古木已經秋，天外行雲暝不收。
倚杖卻尋山下路，一川風雨濕征輈。
白髮
作者：張載
朝代：宋

白髮千梳晝景暄，烏瓶一啜夜窗寒。
廟堂勤苦茅齋靜，不見人心是兩般。
睢陽五老圖
作者：張載
朝代：宋

太平氣象養高閑，宴賞諸公老致冠。
朝野已聞親相業，廟堂曾睹漆丹桓。
形容傑出新圖粲，德澤雄霑舊俗寒。
一片忠心涵國史，桑田雖變迥謨看。
移疾
作者：張載
朝代：宋

移疾謝華省，問耕還弊舍。
扶持便疏慵，曠僻逃將迓。
晝棋莎徑側，暮粥梧陰下。
久矣澄清心，永愧桑弧射。
絕句
作者：張載
朝代：宋

兩山南北雨冥冥，四牖東西萬木青。
面似骷髏頭似雪，後生誰與屬遺經。
老大
作者：張載
朝代：宋

老大心思久退消，倒巾終日面岧嶤。
六年無限詩書樂，一種難忘是本朝。
聖心
作者：張載
朝代：宋

聖心難用淺心求，聖學須專禮法修。
千五百年無孔子，盡因通變老優游。
芭蕉
作者：張載
朝代：宋

芭蕉心盡展新枝，新卷新心暗已隨。
願學新心養新德，旋隨新葉起新知。
萱草
作者：張載
朝代：宋

萱草花開十日餘，花繁日日倍于初。
朝開暮落終非計，栽活青松漸剪除。
葛覃解
作者：張載
朝代：宋

葛蔓青長谷長遷，女工興念憶歸安。
不將貴盛驕門族，容使親心得盡歡。
詩一首
作者：張載
朝代：宋

學易窮源未到時，便將虛寂眇心思。
宛如童子攻詞賦，用即無差問不知。
詩一首
作者：張載
朝代：宋

昌谷五月稻，平田垂青璣。
遙巒相壓疊，頹綠互蔽芾。
竹香滿凄寂，粉節塗生卉。
攢蟲鎪古柳，芳徑生紅緯。
鶯唱子夜歌，瀑懸楚被翡。
昭華寒不粟，貴嬪暑無疿。
桂蕊女幾簪，蕙花神娥扉。
碧錦帖花檉，香衾事殘貴。
霞巘殷嵯峨，煙嵐互靉霼。
壁月舒窈斗，元雲爲彷彿。
霠𩃟宛虹带，天空繁星衣。
古檜拏屭贔，水華融觱沸。
銷聲永薖軸，栖隱躭岑蔚。
請事鴻寶元，至澹味無味。
悲歌激流風，逸響迥秋氣。
詩上堯夫先生兼寄伯淳正叔·其一
作者：張載
朝代：宋

先生高臥洛城中，洛邑簪纓幸所同。
顧我成年清渭上，並遊無侶又春風。
詩上堯夫先生兼寄伯淳正叔·其二
作者：張載
朝代：宋

病肺支離恰十春，病深樽俎久埃塵。
人憐舊病新年減，不道新添別病深。
諸宮觀梅寄胡康侯
作者：張載
朝代：宋

欲驅殘臘變春風，自有寒梅作選鋒。
莫把疏英輕鬥雪，好藏清艷月明中。
貝母
作者：張載
朝代：宋

貝母階前蔓百尋，雙桐盤繞葉森森。
剛強顧我蹉跎甚，時欲低柔警寸心。
贈司馬君實
作者：張載
朝代：宋

二龍閑臥洛波清，今日都門獨餞行。
願得賢人均出處，始知深意在蒼生。
送蘇修撰赴闕四首·其一
作者：張載
朝代：宋

秦弊於今未息肩，高蕭從此法相沿。
生無定業田疆壞，赤子存亡任自然。
送蘇修撰赴闕四首·其三
作者：張載
朝代：宋

闔闢天機未始休，袗衣胝足兩何求。
巍巍只爲蒼生事，彼美何嘗與九州。
送蘇修撰赴闕四首·其二
作者：張載
朝代：宋

道大寧容小不同，顓愚何敢與機通。
井疆師律三王事，請議成功器業中。
送蘇修撰赴闕四首·其四
作者：張載
朝代：宋

出異歸同禹與顔，未分黄閣與青山。
事機爽忽秋毫上，聊驗天心語默間。
遊山寺
作者：張載
朝代：宋

凍僕堆堆依竈燎，山僧草草具盤飧。
井丹已厭嘗葱葉，庾亭何勞惜薤根。
閑居書事
作者：張載
朝代：宋

輕風拂拂撼孤檉，庭戶蕭然一室清。
隔葉蟬鳴微欲斷，又聞餘韻續殘聲。
集義齋
作者：張載
朝代：宋

小齋新創得新名，大筆標題字勢輕。
養勇所期肩孟子，動心那肯詫齊卿。
川流有本源源聽，月入容光處處明。
此道幾人能彷彿，浪言徒遣俗儒驚。
題北村六首·其一
作者：張載
朝代：宋

陸軸嘔啞麥上場，謳歌聲韻滿村坊。
茅齋病叟安閑久，帝力民歡殆兩忘。
題北村六首·其三
作者：張載
朝代：宋

負郭吾廬二頃田，面山臨水跨通川。
蘇秦妾婦無高識，盛詫腰間六印懸。
題北村六首·其二
作者：張載
朝代：宋

求富誠非憚執鞭，安貧隨分樂丘園。
兩間茅屋青山下，贏得浮生避世喧。
題北村六首·其五
作者：張載
朝代：宋

不堪煩暑病荒城，六月翛然寓野亭。
珍重南山且歸去，再來相望雨中青。
題北村六首·其六
作者：張載
朝代：宋

渭南涇北已三遷，水旱縱橫數頃田。
四十二年居陝右，老年生計似初年。
題北村六首·其四
作者：張載
朝代：宋

風泉盈耳鬢斑斑，林下幽窗對萬山。
婦子職修簟食足，病身何幸亦安閑。
題解詩後
作者：張載
朝代：宋

置心平易始通詩，逆志從容自解頥。
文害可嗟高叟固，十年聊用勉經師。
倚鞦韆·好事近
作者：張輯
朝代：宋

人在玉屏閒，逗曉柳絲風急。簾外杏花微雨，罩春紅愁溼。單衣初試麴塵羅，中酒病無力。應是繡床慵困，倚鞦韆斜立。
南浦月·點絳唇
作者：張輯
朝代：宋

來翦蓴絲，江頭一陣鳴蓑雨。孤篷歸路。吹得蘋花暮。短髮蕭蕭，笑與沙鷗語。休歸去。玉龍嘶處。邀月過南浦。
好溪山
作者：張輯
朝代：宋

孤鴻遙下夕陽寒。秋清懷抱寬。籬根香滿菊金團。客中邀客看。呼濁酒，共清歡。五絃隨意彈。西窗仍見好溪山。幾年誰倚欄。
如此江山·齊天樂
作者：張輯
朝代：宋

西風揚子江頭路。扁舟雨晴呼渡。岸隔瓜洲，津橫蒜石，搖盡波聲千古。詩仙一去。但對峙金焦，斷磯青樹。欲下斜陽，長淮渺渺正愁予。中流笑與客語。把貂裘為浣，半生塵土。品水烹茶，看碑憶鶴，恍似舊曾遊處。聊憑陸諝。問八極神遊，肯重來否。如此江山，更蒼煙白露。
山莊勸酒
作者：張輯
朝代：宋

清吟湘碧。馬首春風驛。聞說西湖梅早，又邀我、能詩客。書尺知到日。月隨人合璧。兒擬山莊勸酒，田家釀，盡篘得。
徵招
作者：張輯
朝代：宋

飛鴻又作秋空字，悽悽舊遊湘浦。涼思帶愁深，渺蒼茫何許。歲華知幾度。奈雙鬢、不禁吟苦。獨倚危樓，葉聲搖暮，玉闌無語。尺素。欲傳將，故人遠、天涯屢驚回顧。心事只琴知，漫閒相爾汝。甚時江海去。算空負、白蘋鷗侶。更誰與、翦燭西窗，且醉聽山雨。
斷腸聲·南歌子
作者：張輯
朝代：宋

柳戶朝雲溼，花窗午篆清。東風未放十分晴。留戀海棠顏色、過清明。壘潤棲新燕，籠深鎖舊鶯。琵琶可是不堪聽。無奈愁人把做、斷腸聲。
春風堂
作者：張輯
朝代：宋

一門和氣只春知，笑語何殊膝下嬉。
不覺兄弟俱老大，此心猶道是兒時。
月底修簫譜·祝英臺近
作者：張輯
朝代：宋

客西湖，聽夜雨。更向別離處。小小船窗，香雪照尊俎。斷腸一曲秋風，行雲不語。總寫入、徵鴻無數。認眉嫵。喚醒巖壑風流，丹砂有奇趣。羞殺秦郎，淮海謾千古。要看自作新詞，雙鸞飛舞。趁月底、重修簫譜。
杏梁燕·解連環
作者：張輯
朝代：宋

小樓春淺。記釣簾看雪，袖沾芳片。似不似、柳絮因風，更細與品題，屢呵冰硯。宛轉吟情，縱真草、鳳箋都遍。到燈前笑謔，酒祓峭寒，移盡更箭。而今柳陰滿院。知花空雪似，人隔春遠。嘆萬事、流水斜陽，謾贏得前詩，醉汙團扇。脈脈重來，算惟有、畫闌曾見。把千種舊愁，付與杏梁語燕。
次湯制幹寄三疊泉韵
作者：張輯
朝代：宋

寒碧朋尊勝酒泉，松聲遠壑憶留連。
詩於水品進三疊，名與谷簾真兩全。
畫壁煙霞醒昨夢，茶經日月著新年。
山靈似語湯夫子，恨殺屏風李謫仙。
比梅·如夢令
作者：張輯
朝代：宋

深夜沉沉尊酒。酒醒客衾寒透。城角挾霜飛，吹得月如清晝。僝僽。僝僽。比著梅花誰瘦。
洞仙歌
作者：張輯
朝代：宋

蓮舟玉字，得真人親授。圯上家風又還有。問因何五馬，踏月雲臺。秋色裡，卻賞煙霞袖手。酒邊聽說劍，歌舞昇平，方許君為赤松友。任濁世紛紜，海水揚塵，再相見、雪髯依舊。且歲歲、中秋後逾旬，更半月東離，菊花重九。
浣溪沙
作者：張輯
朝代：宋

夏果初收喚綠華。冰盤巧簇映金瓜。荷香飛上玉流霞。明月長留千歲色，蟠桃多結幾番花。誰知羅帶有丹砂。
淮甸春·念奴嬌
作者：張輯
朝代：宋

短髯懷古，更文遊臺上，秋生吟興。聞說坡仙來把酒，月底頻留清影。極目平蕪，孤城四水，畫角西風勁。曲闌猶在，十分心事誰領。詞卷空落人間，黃樓何處，回首愁深省。斜照寒鴉知幾度，夢想當年名勝。只有山川，曾窺翰墨，彷彿餘風韻。舊遊休問，柳花淮甸春冷。
滿江紅
作者：張輯
朝代：宋

醉發吹涼，但拂劍、狂歌而已。倩誰問、九霄黃鶴，更曾來未。玉女窗深松晝靜，研朱重點參同契。記前回、赤水得玄珠，驪龍睡。空擾擾，人間世。除學道，無真是。把洪崖肩拍，挹浮丘袂。朝駕長風滄島上，夜騎明月青天際。更幾時、回首舊山川，三千歲。
畫娥眉·憶王孫
作者：張輯
朝代：宋

清明小院杏花開。半啟朱扉燕子來。曉起梳頭對玉臺。照香腮。羞睹驚鴻瘦影回。
綺羅香
作者：張輯
朝代：宋

欲雨涼生，初弦月在，畫戟香中清嘯。旋種芙蕖，深夏木蘭芳沼。銀漢入、天鏡攙秋，福星度、雪闌爭照。又誰寫、萬幅蓴波，一江佳思到魚鳥。吳兒眉語笑裡，要見圜扉綠遍，平疇青繞。羽扇綸巾，蕭灑玉貌長好。問千年、慶會風雲，正此日、靜春花草。更弦管、非霧非煙，鶴聲簾幕曉。
臨江仙
作者：張輯
朝代：宋

憶昔風流秋社裡，幾人冰雪襟期。涼風吹散夢參差。寒燈多少恨，長笛不堪吹。別去化龍潭上水，東來不寄相思。白鷗應笑太忘機。沙頭過載酒，休負桂花枝。
臨江仙
作者：張輯
朝代：宋

迢遞關山身歷遍，煙霞勝處曾遊。九江江畔系孤舟。匡廬如畫裡，南望插天浮。瀑布香爐齊五老，層層爽氣陵秋。何須魂夢覓瀛洲。雲松終可卜，我與謫仙儔。
花自落·謁金門
作者：張輯
朝代：宋

春寂寞。簾底蕙爐煙薄。聽盡歸鴻書怎託。相思天一角。象筆鸞箋閒卻。秀句與誰商略。睡起愁懷何處著。無風花自落。
貂裘換酒·賀新郎
作者：張輯
朝代：宋

笛喚春風起。向湖邊、臘前折柳，問君何意。孤負梅花立晴晝，一舸淒涼雪底。但小閣、琴棋而已。佳客清朝留不住，為康廬、只在家窗裡。湓浦去，兩程耳。草堂舊日談經地。更從容、南山北水，庾樓重倚。萬卷心胸幾今古，牛鬥多年紫氣。正江上、風寒如此。且趁霜天鱸魚好，把貂裘、換酒長安市。明夜去，月千里。
賀新郎
作者：張輯
朝代：宋

綠陰涼尊俎。映雙旌、飛翻新帶，日邊恩露。千里湖山添鮮碧，玉宇光浮眉嫵。料範老、應難獨步。君亦胸中兵十萬，把甘霖、小小春東楚。江上早，一犁雨。赤城霞起連天姥。有丹經、親曾密授，八篇奇語。道骨仙風騎鯨客，合侍紅雲帝所。且畫戟、清香時度。散入邦人簫鼓裡，恰春留、芍藥叢歌舞。還更詠，大鵬賦。
賀新郎
作者：張輯
朝代：宋

鵲喜花間曉。惜凝香、低將簾卷，海棠開早。前度登樓清嘯月，吹入春風不老。後五日、花朝方到。趁舞羅衣花訊暖，拈吟髭、玉勒迎東笑。留肯往，春郵小。廬峰青裡壺天好。一千春、棋聲晝永，劍光雲表。絳雪驪珠看丹轉，金鼎龍盤虎繞。且未可、飛仙蓬島。河洛煙蕪眠狐兔，握風雪、辦此昇平了。卻共我，拾瑤草。
釣船笛·好事近
作者：張輯
朝代：宋

載酒岳陽樓，秋入洞庭深碧。極目水天無際，正白蘋風急。月明不見宿鷗驚，醉把玉闌拍。誰解百年心事，恰釣船橫笛。
闌干萬里心·憶王孫
作者：張輯
朝代：宋

小樓柳色未春深。湘月牽情入苦吟。翠袖風前冷不禁。怕登臨。幾曲闌干萬里心。
霜天曉角
作者：張輯
朝代：宋

暮天雲闊。懶泛琴三疊。恰有梅花相伴，窗兒上、一枝月。憶別。恁時節。吟情誰共說。敧枕偶成清夢，畫角曉、更愁絕。
行路難
作者：張轂
朝代：宋

湘東行人長歎息，十年離家歸未得。
敝裘羸馬苦難行，僮僕盡饑少筋力。
君不見床頭黄金盡，壯士無顔色。
龍蟠泥中未有雲，不能生彼昇天翼。
句
作者：張迪
朝代：宋

此地從來寒暑偏，扇紈不曾遭棄捐。
偶成
作者：張述
朝代：宋

星星雙鬢已驚秋，尚竊州符只自羞。
官冗更無丞掾委，誰哀老子得遨遊。
和唐刺史崔公壁間二絕·其一
作者：張述
朝代：宋

年□筋力覺潛衰，自楚踰年復此移。
偶見舊題追古昔，只應風月似當時。